title: Phoenix

text: Phoenixillä on hyvät tie-, rautatie- ja lentokoneyhteydet. Suurin osa kaupungin asukkaista käyttää liikkumiseen autoja, mikä on osaltaan vaikuttanut joskus vakaviin ilmansaasteongelmiin. Ruuhkien helpottamiseksi 1900-luvun lopulla rakennettiin useita moottoriteitä ja vuonna 2006 aloitettiin raitiometrojärjestelmän rakentaminen. Kaupungilla on rautatieyhteys Los Angelesiin ja El pasoon. Phoenix Sky Harborin kansainvälinen lentoasema sijaitsee hieman keskikaupungista kaakkoon.


title: Phoenix

text: Maatalous muodosti pitkään Phoenixin talouden merkittävimmän alan. Sen merkitys on kuitenkin vähentynyt kaupungin kasvaessa. Sen sijaan esimerkiksi palvelualojen, teknologian ja turismin merkitys on kasvanut etenkin 1900-luvun toiselta puoliskolta lähtien. Phoenix on Arizonan osavaltion teollisuuden keskus. Suurin osa alueen teollisuudesta on kevyttä teollisuutta. Kaupungissa valmistetaan esimerkiksi elektroniikkaa, liikennevälineitä, kosmetiikkaa ja elintarvikkeita. Yritysten houkuttelemiseksi kaupunkiin on tehty verohelpotuksia. Kaupungissa toimivia suuria yrityksiä ovat esimerkiksi Boeing, Honeywell, AT&T ja Intel. Teollisuuden ohella merkittäviä aloja ovat pankki- ja finanssialat. Turismilla on huomattava merkitys etenkin talvisin.


title: Phoenix

text: Kotitalouksien keskimääräiset vuosittaiset ansiot Phoenixissa aikavälillä 2012–2016 olivat 49 328 Yhdysvaltain dollaria ja henkilöä kohden 25 213 dollaria. 22,3 % väestöstä eli köyhyysrajan alapuolella.


title: Phoenix

text: Phoenixin asukasluku oli vuoden 2010 väestönlaskennan mukaan 1 445 632 ja vuoden 2017 arvion mukaan 1 626 078. Sen suuremman metropolialueen asukasluku oli vuonna 2010 4 192 887. Kaupungin asukkaista 72,6 % oli taustaltaan valkoisia (latinot pois lukien 44,4 %), 6,8 % afroamerikkalaisia, 2 % intiaaneja, 41,8 % latinoja mistä tahansa rodusta ja 3,5 % aasialaisia. 37,1 % kaupungin asukkaista puhui kotonaan jotakin muuta kieltä kuin englantia ja 19,8 % kaupungin asukkaista oli syntynyt ulkomailla.


title: Phoenix

text: Kaupungin asuttaneet valkoiset tulivat suurelta osin Yhdysvaltojen keskilännen alueelta ja monet latinoista ovat muuttaneet kaupunkiin Meksikosta. Suuri osa kaupungin latinoista ja afroamerikkalaisista asuu kaupungin eteläosissa. Vaikka intiaanit muodostavat vain pienen osan koko väestöstä, on Phoenix määrällisesti yksi maan suurimmista intiaanien keskittymistä. Vuonna 2010 kaupungissa oli 43 724 intiaania. Lisäksi Phoenixin metropolialueen eteläpuolella on useita intiaanireservaatteja.


title: Phoenix

text: Baseball on suosittu urheilulaji Phoenixissa. Paikallinen baseballseura on Arizona Diamondbacks. Monet muut joukkueet harjoittelevat keväisin Phoenixissa. Muita paikallisia urheiluseuroja ovat esimerkiksi miesten koripalloseura Phoenix Suns, naisten koripalloseura Phoenix Mercury, jääkiekkoseura Arizona Coyotes ja amerikkalaista jalkapalloa pelaava Arizona Cardinals. Kaupungin alueella on lisäksi auto- ja hevosurheiluratoja, sekä tennis- ja golfratoja.


title: Pittsburgh

text: Pittsburgh on kaupunki Ohion lähdejokien Alleghenyn ja Monongahelan yhtymäkohdassa Pennsylvaniassa Yhdysvaltojen itäosassa. Asukkaita varsinaisessa kaupungissa on 328 000 (2002), mutta esikaupunkeineen jo 1,8 miljoonaa asukasta. Viidennes asukkaista on mustia. Lähikaupungeista merkittäviä ovat Ohion Cleveland, Pennsylvanian pääkaupunki Harrisburg ja osavaltion suurin kaupunki Philadelphia.


title: Pittsburgh

text: Pittsburgh sijaitsee Pennsylvanian luonaiskulmassa Ohion lähdejokien Alleghenyn ja Monongahelan yhtymäkohdassa. Se on Alleghenyvuorten esivuorilla. Yhdysvaltain väestönlaskentavirasto mukaan kaupungin kokonaispinta-ala on 151,1 km², josta maata on 144,0 km² ja vettä 7,2 km². Veden osuus on 4,75 %.


title: Pittsburgh

text: Pittsburghin ilmasto on kostea, ja siihen vaikuttavat sekä Atlantin että Suurten järvien läheisyys. Sateita tulee ympäri vuoden, ja talvella sataa usein lunta.


title: Pittsburgh

text: Ennen eurooppalaisten saapumista alueella asui algonkin ja irokeesin kielisiä ihmisiä. Sekä ranskalaiset että englantilaiset kiinnoistuivat alueesta sen sijaintinsa ansiosta. Ranskalaiset perustivat 1750-luvulla nykyiseen Pittsburghiin Fort Duquesnen linnoituksen. Se päätyi englantilaisille 1758, kun John Forbes karkotti joukkoineen ranskalaiset. Britit rakennuttivat 1761 linnoituksen paikalle uuden Fort Pittiksi nimetyn linnoituksen. Nimensä se sai valtiomies William Pittiltä.


title: Pittsburgh

text: Pittsburghiin alkoi tulla uudiasukkaita, kun ottawapäällikkö Pontiac oli kukistettu 1763. Uudet asukkaat olivat pääosin maanviljelijöitä, ja vuoteen 1790 mennessä Pittsburghissa asui 300 ihmistä. Niiden joukossa oli monia käsityöläisiä. Yhdysvaltain vapaussodan jälkeen siitä tuli myös välipiste Ohiojokea länteen kulkeville uudisasukkaille. Pittsburghia alettiinkin kutsua nimellä ”Portti länteen”.


title: Pittsburgh

text: Pittsburghin sijainti ja luonnonvarojen runsaus auttoi kaupunkia kehittymään talouden ja teollisuuden keskukseksi. George Anschutzin vuonna 1792 perustama masuuni oli kaupungin rauta- ja terästeollisuuden edeltäjä. Vuoden 1812 sodan ansiosta raudan kysyntä kasvoi, ja Pittsburghiin perustettiin useita valimoita, myllyjä ja pajoja ja kaupunkiin tuli paljon uusia asukkaita. Vuonna 1816 se sai kaupunginoikeudet.


title: Pittsburgh

text: Kaupankäynnille aukeni 1800-luvulla uusia mahdollisuuksia, kun Pennsylvania Canal ja Portage Railroad valmistuivat 1834. Pittsburgh tunnettiin vuoteen 1850 mennessä nimellä ”rautakaupunki”. Sisällissodan jälkeen Pittsburghiin alkoi tulla paljon eurooppalaisia maahanmuuttajia. Heidän joukossaan muun muassa sellaiset suurliikemiehet kuten Andrew Carnegie, Henry Clay Frick ja Thomas Mellon.


title: Pittsburgh

text: Pittsburghin asukasluku oli vuonna 1900 yli 321 000. Kasvu jatkui voimakkaana toiseen maailmansotaan ja vielä hieman sen jälkeen. Vuonna 1950 kaupungissa asui yli 675 000 ihmistä. Sittemmin asukasluku on lähtenyt laskuun, ja 1900-luvun lopulla asukkaita oli enää hieman enemmän kuin vuosisadan alussa.


title: Pittsburgh

text: Pittsburgh tunnettiin teollisuutensa takia pitkään synkkänä ja saastuneena kaupunkina. Toisen maailmansodan jälkeen alettiin kuitenkin panostaa muun muassa saasteiden hallintaan. Siitä tuli 1957 Yhdysvaltain ensimmäinen kaupunki, joka sai sähkönsä ydinvoimasta.


title: Pittsburgh

text: Terästeollisuus romahti 1970- ja 1980-lukujen vaihteessa. Pittsburgh onnistui kuitenkin siirtymään valmisteollisuudesta palvelualojen pariin. Vaikka esimerkiksi metalli-, kemian- ja muoviteollisuus säilyivät merkittävinä talouden haaroina, kaupungin taloutta monipuolistivat korkean teknologian yritykset.


title: Pittsburgh

text: Pittsburgh on Yhdysvaltain tärkeimpiä kauppakeskuksia ja jokisatamia. Pittsburghin nopea kasvu 1900-luvun alussa perustui pitkälti raskaaseen teollisuuteen. Teollisuus olikin pitkään tärkeä työllistäjä kaupungissa, mutta Yhdysvaltojen terästeollisuuden taantumisen takia teollisuuden merkitys kaupungille on huomattavasti pienentynyt. Kaupungista on kanavayhteys Eriejärveen. Keskustassa on laaja liikekeskus (Golden Triangle) mahtavine pilvenpiirtäjineen.


title: Lästimaksu

text:
Lästimaksu oli merimiesten huoltotoimintaan ja meripelastustoiminnan edistämiseksi kerättävä veronluonteinen maksu.
Sitä maksoivat kaikki suomalaiset kauppamerenkulkuun tarkoitetut rekisterivelvolliset alukset. Samoin sitä maksoivat Suomeen liikennöivät ulkomaiset alukset. Lästimaksu maksettiin kerran vuodessa tullitoimistoon tulo- tai menoselvitettäessä alusta ulkomaan liikenteessä ensimmäisen kerran kunakin vuonna. Laki lästimaksusta kumottiin vuoden 2015 alusta.


title: Lästimaksu

text: Lästimaksun suuruus oli 0,1 euroa kerrottuna aluksen nettovetoisuutta osoittavalla kokonaisluvulla. Vuoden 2012 talosarvioesityksessä tätä veronluonteista maksua oli arvioitu kertyvän 800 000 euroa. Lästimaksuina jaettavat varat jaettiin kokonaisuudessaan edellisen vuoden kerättyjen lästimaksujen toteutuman perusteella. Avustukset myönnettiin Liikenneviraston määrittelemistä toiminnoista aiheutuviin menoihin.


title: Mikko Heiniö

text: Mikko Kyösti Heiniö (s. 18. toukokuuta 1948 Tampere) on suomalainen säveltäjä ja musiikkitieteilijä. Hän opiskeli sävellystä Sibelius-Akatemiassa (diplomitutkinto 1977) Joonas Kokkosen ja Berliinissä Witold Szalonekin johdolla. Lisäksi hän opiskeli musiikkitiedettä Helsingin yliopistossa ja väitteli filosofian tohtoriksi vuonna 1984. Heiniö on toiminut musiikkitieteen professorina Turun yliopistossa 1986–2005.


title: Mikko Heiniö

text: Heiniö on säveltänyt yhdeksän pianokonserttoa (mm. "Hermes" sopraanolle, pianolle ja jousiorkesterille (1994), "Khora" pianolle ja viidelle lyömäsoittajalle (2001) ja "Kuukonsertto" pianolle, mezzosopraanolle ja orkesterille (2008). Hänen teoslistaansa kuuluu myös kolme sinfoniaa, orkesterilaulusarja "Syyskesän laulu", viulukonsertto "Alla madre", urkukonsertto ja neljä oopperaa: "Riddaren och draken", "Käärmeen hetki", "Eerik XIV" ja "Johanna." Lisäksi Heiniön tuotantoon kuuluu eri kokoonpanoille sävellettyä kamari- ja vokaalimusiikkia, mm. "Sextet" (2000) laulajalle ja viidelle soittajalle. Mikko Heiniö on myös säveltänyt lukuisia kuoroteoksia.


title: Mikko Heiniö

text: Heiniö asuu Turussa ja toimii vapaana taiteilijana. Hänen toisen oopperansa "Käärmeen hetki" kantaesitys oli 15. syyskuuta 2006 Suomen kansallisoopperassa. "Eerik XIV" oli Turun kaupungin tilausteos säveltäjä Mikko Heiniöltä ja libretisti Juha Siltaselta Turun kulttuuripääkaupunkivuoden 2011 kunniaksi.


title: Mikko Heiniö

text:
Sävellystyönsä ohessa Heiniö on toiminut lukuisissa luottamustehtävissä kuten varapuheenjohtajana Säveltäjien tekijänoikeustoimisto Teostossa vuosina 1999-2014 ja Suomen Säveltäjät
ry:n puheenjohtaja vuosina 1992-2010. Hän on myös julkaissut useita kirjoja ja lukuisia artikkeleita suomalaisesta musiikista. Heiniö on saanut monia palkintoja (esim. kulttuuriministeriön Suomi-palkinto), ja hänet on valittu Ruotsin kuninkaallisen musiikkiakatemian jäseneksi 2004. Hän on Turun filharmonisen orkesterin ja kamarikuoro Key Ensemblen nimikkosäveltäjä.


title: Mikko Heiniö

text:
Mikko Heiniö tunnetaan myös aktiivisena maratoonarina, joka on veteraanien SM-kisoissa voittanut kultaa 2016 ja 2018, hopeaa 2017 ja pronssia 2015.
Heiniön pianokonsertoista vain numerot 1-3 ja 5 ovat perinteiseen tapaan konsertoivia teoksia pianosolistille ja sinfoniaorkesterille.


title: Plymouth

text: Plymouth [] on kaupunki Lounais-Englannissa, Yhdistyneessä kuningaskunnassa. Kaupungin asukasluku vuonna 2011 oli noin 256 000.


title: Plymouth

text: Plymouth sijaitsee Plym- ja Tamarjokien suulla. Joet laskevat Plymouthinlahteen, joka on suojaisa satamapaikka. Britannian laivasto on käyttänyt Plymouthia pitkään satamapaikkanaan.


title: Plymouth

text: Plymouthin pohjoispuolella ovat Devonin nummet, eteläpuolella Englannin kanaali. Kaupungin länsipuolella virtaavat Tamar on myös Devonin ja Cornwallin kreivikuntien raja.


title: Plymouth

text: Plymouthin historia alkaa yli tuhannen vuoden takaa anglosaksien ajalta. Se sai kaupunkioikeudet vuonna 1254. Vuoteen 1439 saakka kaupungin nimi oli "Sutton".


title: Plymouth

text: Sir Francis Drake lähti Plymouthista ensimmäisenä englantilaisena Tyynellemerelle, ja viisi vuotta myöhemmin hän kiersi koko maapallon. Palattuaan hän juoni Espanjan armadan tuhon. Mayflower lähti Plymouthista kohti Amerikkaa vuonna 1620.


title: Plymouth

text: Myös James Cook ja Charles Darwin aloittivat kuuluisat matkansa Plymouthista.


title: Plymouth

text: Maaliskuussa 1941 saksalaisten pommitukset tuhosivat kaupungin keskustaa pahoin.


title: Plymouth

text: Plymouthin kaupunginmuseo koostuu yhdeksästä galleriasta ja kahdesta vaihtuvien näyttelyiden salista. Niiden lisäksi museoina on yksi talo Elisabet I:n ajalta ja kauppiaan talo 1500–1600-lukujen vaihteesta. 250 vuotta vanha Smeaton's Tower on entinen majakka ja nykyinen näkötorni.


title: Plymouth

text: Kaupungissa on yliopisto, jossa opiskeli lukuvuonna 2007–2008 lähes 20 000 opiskelijaa.


title: Plymouth

text: Kaupungin jalkapallojoukkue on Plymouth Argyle FC.


title: Kuningas Lear

text: Kuningas Lear on William Shakespearen tunnetuimpia tragedioita. Se on kirjoitettu luultavasti vuonna 1605 ja perustuu vanhaan brittiläiseen kuningas Leirin taruun. Tarina oli yleisesti tunnettu Shakespearen aikoihin, kuten monet muutkin tarinat, joihin hänen näytelmänsä perustuvat. Miljöönä on epähistoriallinen muinainen Britannia, todellisuudessa Shakespearen oma aika, kuten hänen muissakin näytelmissään.


title: Kuningas Lear

text: Toisin kuin Leir-kansantarinassa, kuningas Learissa on onneton loppu. Näytelmää on pidetty muutenkin pessimistisenä ja jopa nihilistisenä, minkä vuoksi se on ollut epäsuosiossa ja sitä on toisinaan esitetty positiivisemmiksi muokattuina versioina. Toisen maailmansodan jälkeen Learia on kuitenkin pidetty yleisesti Shakespearen suurimpiin teoksiin kuuluvana. Näytelmän tunnetuimpiin kuuluu kohtaus, jossa Lear raivoaa myrskyssä. Kuningas Learilla on kolme tytärtä, joista kaksi vanhempaa on jo naimisissa. Nuorin, Cordelia, on isän suosikki ja monien kosima. Lear ilmoittaa päättävänsä luopua kruunusta ja jakaa valtakuntansa tytärtensä kesken. Hän yrittää saada lapsensa kilpailemaan keskenään rakkaudesta isäänsä. Regan ja Goneril vakuuttavat rakkauttaan vuolassanaisesti, kun taas Cordelia kieltäytyy ylisanoista. Lear raivostuu, hylkää Cordelian Ranskan kuninkaan vaimoksi ja jakaa koko omaisuutensa Reganille ja Gonerille. Kentin jaarli yrittää varoittaa päätöksestä, jolloin Lear ajaa hänet maanpakoon.


title: Kuningas Lear

text:
Lear pyrkii vierailemaan Reganin ja Gonerilin luona uskoen saavansa kunnioitusta, mutta nämä suhtautuvat häneen tylysti ja yrittävät saada hänet luopumaan jäljellä olevasta ritarisaattueestaan, jota pitävät uhkana. Matti Rossin suomennoksessa (Tammi 1975) Goneril sanoo:
Lear ymmärtää, etteivät tyttäret enää piittaa hänestä, vaan pitävät häntä vain vanhana hölmönä. Learin maailmankuvan perusta murtuu ja hän tulee hulluksi. Maanpakoon ajettu Kentin jaarli on yhä uskollinen Learille ja lyöttäytyy hänen palvelijakseen valepuvussa. Learia seuraa myös häntä sekä pilkkaava että lohduttava narri.


title: Kuningas Lear

text: Gloucesterin jaarlin äpäräpoika Edmund on katkera, koska hänelle ei kuulu mitään Gloucesterin perinnöstä, vaan kaiken perii laillinen poika Edgar. Hän uskottelee isälleen Edgarin suunnittelevan tämän murhaa. Gloucester menee raivosta suunniltaan ja Edgar joutuu pakenemaan hulluksi kerjäläiseksi naamioituneena.


title: Kuningas Lear

text: Reganin ja Gonerilin huhutaan olevan riidoissa, ja Ranskan kuningas tekee maihinnousun hajanaiseen maahan. Edmund uskottelee Reganin miehelle Cornwallille isänsä Gloucesterin olevan ranskalaisten kanssa liittoutunut petturi, jolloin Cornwall lupaa rangaista Gloucesteria ja antaa Edmundille Gloucesterin jaarlin aseman. Regan ja Cornwall vangitsevat Gloucesterin, puhkaisevat hänen silmänsä ja lähettävät hänet harhailemaan sokeana. Hirmutyöstä kauhistunut palvelija surmaa Cornwallin. Gloucester, jolle Edmundin petos on nyt selvinnyt, törmää poikaansa Edgariin, joka kerjäläisenä esiintyvänä lupaa viedä hänet Doveriin. Gloucester haluaa tehdä itsemurhan hyppäämällä Doverin jyrkänteeltä, mutta Edgarin juoni estää sen.


title: Kuningas Lear

text: Goneril halveksii miestään Albanya, joka moittii häntä moraalittomaksi, ja tavoittelee miehekseen Edmundia, kuten myös leskeksi jäänyt Regan. Hän lähettää palvelijansa Oswaldin viemään Edmundille kirjeen. Oswald törmää matkalla Edgariin ja Gloucesteriin. Edgar surmaa Oswaldin ja saa käsiinsä kirjeen, jossa Goneril pyytää Edmundia murhaamaan miehensä.


title: Kuningas Lear

text: Lear päätyy ranskalaisten leiriin, jossa Cordelia käskee lääkäriensä parantaa hänet hulluudesta. Albany, Edmund, Regan ja Goneril ovat varustaneet sotajoukon ranskalaisia vastaan. Edmundin johtama joukko voittaa ranskalaiset, ja Cordelia sekä järkensä takaisin saanut Lear vangitaan. Lear ja Cordelia vakuuttavat vankeudessa ikuista keskinäistä rakkauttaan.


title: Kuningas Lear

text: Kerjäläiseksi naamioitunut Edgar vie Albanylle Gonerilin petollisen kirjeen. Albany määrää Edmundin ja Gonerilin vangittavaksi maanpetoksesta. Edgar astuu esiin, haastaa Edmundin kaksintaisteluun ja haavoittaa häntä kuolettavasti. Edgar paljastaa henkilöllisyytensä ja kertoo Gloucesterin kuolleen tunnekuohuun Edgarin paljastettua henkilöllisyytensä hänelle. Käy myös ilmi, että Goneril on myrkyttänyt sisarensa ja tehnyt itsemurhan. Viime hetkillään Edmund katuu ja kertoo käskeneensä murhata Learin ja Cordelian. Edgar yrittää estää murhan viime hetkellä, mutta Cordelia on jo kuollut. Lear kuolee järkytykseen.


title: Kuningas Lear

text: Albany kehottaa Edgaria ja Kentiä hallitsemaan maata hyvin.


title: Ranskankielinen Wikipedia

text: Ranskankielinen Wikipedia () on Wikipedian ranskankielinen versio. Ranskankielisessä Wikipediassa on noin artikkelia ja se on artikkelimäärältään viidenneksi suurin englannin-, cebuanon-, ruotsin- ja saksankielisen versioiden jälkeen. Se perustettiin 23. maaliskuuta 2001.


title: Ranskankielinen Wikipedia

text: Ranskankielinen Wikipedia aloitettiin vuonna 2001. Viidestuhannes artikkeli kirjoitettiin 7. helmikuuta 2003. Sadantuhannen artikkelin raja rikottiin 21. huhtikuuta 2005 ja kolmensadantuhannen raja 10. kesäkuuta 2006. Ranskankielinen Wikipedia on jatkanut nopeaa kasvuaan, ja sen artikkelimäärä kasvaa samaa tahtia kuin kolmantena olevan saksankielisen Wikipedian.


title: Alfredo Di Stéfano

text: Alfredo Di Stéfano Laulhé (s. 4. heinäkuuta 1926 Buenos Aires, Argentiina – 7. heinäkuuta 2014 Madrid, Espanja) oli yksi kuuluisimmista jalkapalloilijoista. Hänet yhdistetään erityisesti espanjalaisseura Real Madridiin, jonka kanssa hän voitti viisi peräkkäistä Euroopan cupia.


title: Alfredo Di Stéfano

text: Di Stéfano oli pelaajana monipuolisempi kuin esimerkiksi Pelé tai Diego Maradona. Tämän takia jotkut, jopa Pelé itse, pitävät di Stéfanoa kaikkien aikojen parhaana pelaajana. Di Stéfano oli keskikenttäpelaaja, mutta kykeni pelaamaan myös laidalla ja keskushyökkääjänä ja auttoi tarvittaessa puolustusta, kun taas Pelé ja Maradona olivat selkeästi maalintekijöitä. Di Stéfano pelasi niin sanottua totaalista jalkapalloa jo ennen kuin se tuli tunnetuksi Alankomaiden maajoukkueen myötä 1970-luvulla. Di Stéfano tunnetaan muun muassa lempinimillä "Don Alfredo", "El Aleman" (, vaaleiden hiustensa vuoksi) ja "La Saeta Rubia" ().


title: Alfredo Di Stéfano

text: Di Stéfanon mukaan on nimetty muun muassa Di Stéfano -palkinto, jonka urheilulehti "Marca" myöntää vuosittain Espanjan pääsarjan parhaalle pelaajalle, sekä Real Madridin harjoituskeskuksessa sijaitseva Alfredo Di Stéfano -stadion.


title: Alfredo Di Stéfano

text: Alfredo di Stéfano syntyi Buenos Airesissa italialaiseen perheeseen. Toisin kuin monet eteläamerikkalaiset jalkapalloilijat, di Stéfano ei ollut lähtöisin köyhästä perheestä, vaan hänen isänsä oli varakas maanomistaja. Taustastaan huolimatta Alfredo pelasi veljineen köyhien lasten kanssa jalkapalloa kaduilla, kujilla ja takapihoilla. Isä olisi halunnut vanhimmasta pojastaan työnsä jatkajan maatilalleen, mutta jalkapallo vei voiton.


title: Alfredo Di Stéfano

text:
Vuonna 1942 alle 16-vuotias Alfredo di Stéfano pääsi Buenos Airesin suurjoukkueeseen River Plateen, tosin aluksi kakkos- ja kolmosjoukkueeseen. Varsin nopeasti hän kuitenkin vakuutti taidoillaan, ja pääsi ykkösmiehistön mukaan. River Platella oli siihen aikaan niin kova hyökkäysviisikko, että nuorelle di Stéfanolle ei oikein ollut sopivaa pelipaikkaa. Noihin aikoihin joukkueilla oli selkeästi viisi puolustavaa ja viisi hyökkäävää pelaajaa. Hyökkäävät ja peliä rakentavat keskikenttäpelaajat sekä keskushyökkääjät muodostivat niin sanotun linjan, eturivin eli hyökkäysviisikon.
Di Stéfano pelasi River Platessa joitakin pelejä oikealla laidalla, vaikka keskikentän keskusta olisi ollut hänelle ominaisempi paikka. Niinpä hänet vuokrattiin buenosairesilaiseen Huracániin kehittymään ja saamaan peliaikaa.


title: Alfredo Di Stéfano

text: Pian di Stéfano teki liigapelissä voittomaalin entistä seuraansa River Platea vastaan oltuaan kentällä vasta 15 sekuntia. Tuo maali lienee vieläkin Argentiinan liigan ennätys. Di Stéfano pelasi Huracánissa kaikkiaan 66 ottelua, joissa teki 50 maalia. Kun River Plate myi keskikentän pelinrakentajansa Atlantaan, otettiin Di Stéfano takaisin Huracánista. Nyt hän sai isomman roolin River Platen eturivissä, "La Máquinassa", "”Koneessa”". Hän oli keskikentän pelintekijä ja hyökkäysten käynnistäjä. Päästyään parrasvaloihin di Stéfano törmäsi myös jalkapalloilun synkempään puoleen: Atlantaa vastaan pelatussa liigapelissä hän teki voittomaalin, ja hurjistuneet Atlantan fanit hyökkäsivät hänen kimppuunsa teloen hänet sairaalakuntoon, minkä takia Atlanta pudotettiin sarjaporrasta alemmas.


title: Alfredo Di Stéfano

text: Vuonna 1947 River Plate juhli Argentiinan-mestaruutta. La Máquina oli tehnyt 90 maalia. Näistä di Stéfano teki 30 pelissä 27, jolla voitti sarjan maalipörssin. Samana vuonna di Stéfano pelasi ensimmäisen kerran Argentiinan maajoukkueessa alle 21 vuoden ikäisenä ja oli voittamassa maalleen Copa Américaa, Etelä-Amerikan-mestaruutta. Hän oli kisojen toiseksi paras maalintekijä. Vuonna 1949 Alfredo di Stéfano teki ensimmäisen Euroopan matkansa, joka suuntautui Torinoon, Italiaan. Joitakin viikkoja aiemmin Torinon lentokone oli tuhoutunut paluulennolla Lissabonista, missä joukkue oli ollut pelaamassa ystävyysottelun Benficaa vastaan. Tuolloin 18 Torinon mestarijoukkueen pelaajaa sai surmansa. River Plate pelasi Torinossa hyväntekeväisyysottelun italialaisista pelaajista koottua "solidaarisuuden joukkuetta" vastaan.


title: Alfredo Di Stéfano

text: Vuonna 1949 alkoi Argentiinassa yleislakko. Kaikki lamaantui, myös jalkapallosarjat. Samoihin aikoihin Bogotássa, Kolumbiassa raharikkaat suunnittelivat oman jalkapalloliiton, FIFA:n kilpailijan, perustamista. Koska Kolumbian jalkapallo ei ollut FIFA:n alaisuudessa, ei kolumbialaisten seurojen tarvinnut maksaa pelaajista siirtokorvauksia eikä karenssimaksuja. Niinpä ne saattoivat maksaa pelaajille kovempaa palkkaa. Koska Argentiinan huippupelaajat olivat joka tapauksessa muutenkin työttömiä, alkoi pelaajavirta käydä Kolumbian suuntaan. Kolumbiaan virtasi pelaajia myös muun muassa Brasiliasta, Uruguaysta, Italiasta, Itävallasta, Englannista ja Unkarista. Kolumbian liigaa, "Di Mayoria" kutsuttiin piraattiliigaksi.


title: Alfredo Di Stéfano

text: Alfredo di Stéfano päätyi bogotálaiseen Millonariosiin, jossa hän sai pelata keskushyökkääjänä. Hänen unelmansa oli ollut saada pelata joskus keskushyökkääjänä, koska hänen suuri idolinsa, paraguaylainen guarani-intiaani Arsenio Erico oli pelannut Argentiinan liigassa Independientessä hyökkääjänä. Di Stéfano ei kuitenkaan ollut joukkueen ainoa tähti. Itse asiassa seura vilisi niin paljon tähtiä, että se oli sen ajan "dream team". Joukkue sai kauniin pelaamisensa ansiosta lempinimen "Balet Azul", sininen baletti. Di Stéfano on itse sanonut silloisesta Millonariosin joukkueesta: ”Se oli paras joukkue, mitä minä tiedän. Ei edes 1950-luvun Real Madrid olisi sitä nujertanut”. Bogotán aikanaan di Stéfano oppi pelaamaan taloudellisemmin ja kehittyi strategina. Kolumbian matkan saldoksi tuli neljä liigamestaruutta ja kaksi liigan maalipörssin voittoa.


title: Alfredo Di Stéfano

text: Millonarios kävi pelaamassa näytösottelun Madridissa, Espanjassa silloin varsin keskinkertaista Real Madridia vastaan tämän 50-vuotisjuhlien kunniaksi. Espanjalaisseurat kiinnostuivat heti Alfredo di Stéfanosta. Barcelona neuvotteli Bogotán suuntaan di Stéfanon hinnasta, kun taas Real Madrid neuvotteli River Platen kanssa, joka mielestään edelleen omisti di Stéfanon oikeudet, koska ei ollut saanut Millonariosilta siirtokorvausta. Di Stéfano matkusti Espanjaan odottamaan sekavan tilanteen laukeamista. Hän pulskistui odotellessaan, eivätkä harjoituspelit Barcelonan paidassa vakuuttaneet. Espanjan hallitsija Francisco Franco ehti jopa ehdottaa, että di Stéfano pelaisi joka toisen kauden Barcelonassa ja joka toisen kauden Real Madridissa. Barcelona veti kuitenkin oman tarjouksensa pois, koska seuran omistajat olivat pettyneet di Stéfanon otteisiin harjoitusotteluissa. Real Madridin puheenjohtaja Santiago Bernabéu löi vuonna 1953 pöytään 78 miljoonaa silloista markkaa, mikä oli tuolloin huikea summa, ja maksoi siirtokorvauksen River Platelle. Barcelona hävisi heti kauden avausottelunsa Real Madridille maalein 0–5. Di Stéfano teki 4 maalia.


title: Alfredo Di Stéfano

text: Real Madrid muodosti 1950-luvulla todellisen unelmajoukkueen. Sen peliä kutsuttiin "valkoiseksi baletiksi". Real Madrid oli voittamaton kotikentällään vuodesta 1956 lähtien 121 ottelun ajan, lähes yhdeksän vuotta. Joukkueessa vilisi sellaisia nimiä kuin Raymond Kopa, joka oli Ranskan paras pelaaja ennen Michel Platinia, Didi Brasiliasta, Espanjan Francisco Gento, José Santamaría Uruguaysta ja tietysti mies, jonka kanssa di Stéfano muodosti pelätyn hyökkäyskaksikon, Unkarin Ferenc Puskás. Mutta eivät he olleet ainoat syyt di Stéfanon ja Real Madridin menestykselle, sillä di Stéfano toi sitä joukkueelleen jo vuodesta 1953 lähtien, kun taas esimerkiksi Kopa siirtyi Real Madridiin vuonna 1957 ja Puskás 1958. Alfredo di Stéfano voitti kunnioitettavat kahdeksan Espanjan-mestaruutta ja yhden Espanjan cupin Real Madridin mukana ja oli viisi kertaa Primera Divisiónin paras maalintekijä. Hän teki Real Madridin paidassa 216 maalia 282 ottelussa.


title: Alfredo Di Stéfano

text: Euroopan cup eli Mestarien liigan edeltäjä aloitettiin vuonna 1956. Ensimmäinen loppuottelu pelattiin 14. kesäkuuta 1956 Parc des Princes -stadionilla Pariisissa. Siinä kohtasivat Real Madrid ja Ranskan mestari Stade Reims. Real Madrid voitti 4–3, ja di Stéfano oli lopullisesti hurmannut madridilaiset. Hänestä tuli jo samana vuonna Espanjan kansalainen. Seuraavana vuonna Euroopan cupin loppuottelussa kaatui Fiorentina Italiasta, ja di Stéfano valittiin kauden jälkeen Euroopan parhaaksi jalkapalloilijaksi. Vuoden 1958 Euroopan cupin loppuottelussa kaatui Italian Milan, ja di Stéfano voitti cupin maalipörssin. Vuonna 1959 Real Madrid voitti loppuottelussa jälleen Stade Reimsin, ja kauden päätyttyä di Stéfano valittiin toistamiseen Euroopan parhaaksi jalkapalloilijaksi ja oli näin ensimmäinen pelaaja, joka oli tullut nimetyksi kahdesti. 5. toukokuuta 1960 pelattiin Glasgow’ssa, Skotlannissa ikimuistettava Euroopan cupin loppuottelu. Real Madrid voitti saksalaisen Eintracht Frankfurtin 7–3. Ferenc Puskás teki neljä ja Alfredo di Stéfano kolme maalia. Di Stéfano voitti viisi ensimmäistä Euroopan cupia, joista jokaisen loppuottelussa teki vähintään yhden maalin, viimeisessä peräti hattutempun. Näiden lisäksi di Stéfano oli vielä kaksi kertaa loppuottelussa häviämässä. Vuonna[1962 Eusébion tähdittämä Benfica voitti Real Madridin maalein 5–3 ja 1964 Internazionale maalein 3–1. Di Stéfano voitti Euroopan cupin maalipörssin kahdesti. Hän teki Euroopan cupissa 49 maalia 60 ottelussa. Vuonna 1960 pelattiin ensimmäinen seurajoukkueiden maailman cup (Intercontinental Cup). Loppuottelussa kohtasivat Real Madrid ja Atletico Peñarol Uruguaysta. Real Madrid voitti, ja di Stéfano teki yhden maalin.


title: Alfredo Di Stéfano

text: Vuonna 1964 Alfredo di Stéfano siirtyi Espanyoliin Barcelonaan. Siellä hän teki vielä 19 maalia kahden kauden aikana. Di Stéfanon pelaajaura päättyi 40 vuoden ikäisenä vuonna 1966. Jäähyväisottelu oli Real Madrid vastaan Celtic Skotlannista.


title: Alfredo Di Stéfano

text: Vuonna 1963 Real Madridin joukkue oli Caracasissa, Venezuelassa. 23. elokuuta aseistautuneet miehet tunkeutuivat Alfredo di Stéfanon hotellihuoneeseen ja kaappasivat hänet. Tekijät olivat castrolaisia äärivasemmistolaisia. Kaappauksen tekijäksi julistautui "Kansallinen vapautusrintama" (FAL). Di Stéfano vapautettiin 26. elokuuta ilman, että mitään lunnasvaatimuksia olisi esitetty. Di Stéfanoa oli kohdeltu hyvin. Järjestö oli halunnut vain maailmanlaajuista julkisuutta.


title: Alfredo Di Stéfano

text: Ainoan tahran Alfredo di Stéfanon uraan tekee se, että hän ei koskaan pelannut maailmanmestaruuskilpailujen lopputurnauksessa, vaikka pelasi urallaan peräti kolmessa eri maajoukkueessa. Kolumbian aikaa ei tosin ole virallisesti hyväksytty, koska Kolumbia ei toiminut silloin FIFA:n alaisuudessa.


title: Alfredo Di Stéfano

text: Di Stéfano pelasi seitsemän maaottelua Argentiinan paidassa ja voitti yhden Etelä-Amerikan-mestaruuden. Kolumbiassa hän puki maajoukkueen pelipaidan päälleen neljä kertaa. Espanjan maajoukkuetta hän ehti edustaa 31 kertaa saatuaan FIFA:lta luvan vuonna 1956. Hän pelasi ensimmäisen kerran Espanjan maajoukkueessa 31-vuotiaana vuonna 1957, ja teki heti ensimmäisessä pelissään hattutempun Alankomaita vastaan. Di Stéfano teki Espanjalle kaikkiaan 29 maaottelumaalia.


title: Alfredo Di Stéfano

text: Maailmanmestaruuskilpailut jäivät Alfredo di Stéfanolta aina väliin eri syiden vuoksi. Vuonna 1950 di Stéfano olisi voinut edustaa Argentiinaa, mutta Argentiinan jalkapalloliitto ei halunnut lähettää joukkuetta MM-kilpailuihin. 1954 hän oli Espanjassa, mutta koska oli jo pelannut Argentiinalle ja Kolumbialle, hän ei saanut lupaa edustaa Espanjaa. Vuonna 1958 hän edusti Espanjaa, mutta Espanjan maajoukkue ei päässyt karsinnoista lopputurnaukseen. 1962 MM-kilpailujen lopputurnauksen di Stéfano ei voinut osallistua loukkaantumisen vuoksi.


title: Alfredo Di Stéfano

text: Pelaajauran jälkeen Alfredo di Stéfano kokeili valmentajan uraa vaihtelevalla menestyksellä. Vuonna 1970 hän johdatti Boca Juniorsin Argentiinan-mestariksi ja 1971 Valencian Espanjan-mestariksi. Hän valmensi Sportingia Lissabonissa osan kautta 1974–1975. Vuonna 1980 Di Stéfano valmensi Valencian Cup-voittajien cupin voittoon ja 1981 River Platen Argentiinan-mestaruuteen. Di Stéfano oli Real Madridin peräsimessä vuosina 1982–1984, mutta joukkue joutui tyytymään kahteen kakkossijaan. Joukkue menetti liigamestaruuden viimeisellä kierroksella häviämällä Valencialle 0–1. Se myös hävisi neljä eri cup-loppuottelua. Di Stéfano kävi vielä kokeilemassa onneaan Real Madridin peräsimessä kaudella 1990–1991.


title: Suhoi Su-27

text: Suhoi Su-27 (Сухой Су-27, ) on alun perin neuvostoliittolainen hävittäjälentokone. Se oli vastine Yhdysvaltojen F-15 Eagle -koneille. Koneesta suunniteltiin siksi hyvin ketterä ja sen kantama on pitkä. Kilpailu koneen suunnittelusta järjestettiin 1969 heti kun Neuvostoliitto tuli tietoiseksi Yhdysvaltain F-15 Eagle-hankkeesta. Suhoi -projektia nimitettiinkin "Anti-F-15:ksi". Kilpailuvaiheessa pyydettiin MiGiltä ja Suhoilta ehdotusta mahdolliseksi taisteluhävittäjäksi.


title: Suhoi Su-27

text:
Su-27:n kehitystyö alkoi 1969, ja prototyyppi Suhoi T10-1 (Flanker-A) lensi 20. toukokuuta 1977.
Prototyyppivaiheessa useita koneita menetettiin ja uudistettu lopullinen kone Su-27S (Flanker-B) lensi ja otettiin palveluskäyttöön vuonna 1984.


title: Suhoi Su-27

text: Konetta on rakennettu kolmessa paikassa: KnAAPO Komsomolsk-na-Amuressa valmisti kylmän sodan aikana yksipaikkaisia malleja ja IAPO Irkutsk kaksipaikkaiset koneet. Kolmas valmistuspaikka on NAPO Novosibirsk.


title: Suhoi Su-27

text: Lännessä kone esiteltiin ensi kerran Le Bourgetissa kesäkuussa 1989.


title: Suhoi Su-27

text: Noin 680 Su-27-konetta valmistettiin Neuvostoliitossa. Venäjällä on käytössä 400 Su-27-konetta. Kazakstanilla on 30 konetta ja se on tilannut 12 lisäkonetta. Valko-Venäjällä on mahdollisesti 20 konetta, Ukrainalla 66 ja Uzbekistanilla 20.


title: Suhoi Su-27

text:
Kiina osti 26 Su-27-konetta vuosina 1991–92 ja 24 lisäkonetta vuosina 1995–96.
Se osti 200 koneen valmistuslisenssin 1995. Venäjä peruutti myyntilisenssin 2006, kun paljastui että Kiina oli kehittänyt koneesta oman J-11B-kopion, joka varustettaisiin kiinalaisilla järjestelmillä. Tätä ennen Kiina oli valmistanut ainakin 95 konetta.


title: Suhoi Su-27

text: Vietnamilla on 24 Su-27:aa ja on tilannut 12 lisää. Etiopialla on 10 konetta. Malesia on tilannut 18 Su-30-konetta. Indonesialla on 2 Su-27:aa ja 2 Su-30-konetta. Kuusi on viety Eritreaan, 8 Angolaan ja 14 Syyriaan.


title: Suhoi Su-27

text: Intia on tilannut 50 Su-30-konetta ja sillä on lisenssi valmistaa 140 konetta.


title: Suhoi Su-27

text: Venäjän ilmavoimien 2009–2015 hankkimat koneet ovat tyyppejä Su-27SM (12 kpl), Su-30M2 (4) ja Su-35 (BM) (48).


title: Suhoi Su-27

text: Suomeen liittyen Suhoi Su-27:ää käyttävät Venäjän Leningradin sotilaspiirissä 159. lentorykmentti Karjalan Besovetsissa (Petroskoissa), 177. lentorykmentti Karjalan Lotinanpellossa ja 9. lentorykmentti Kilpajärvellä. Yksiköt kuuluvat Venäjän 6. ilma-armeijaan.


title: Suhoi Su-27

text: Venäläinen taitolentoryhmä Russian Knights käyttää Su-27-koneita.


title: Lästi

text: Lästi (ruots. "läst") on vanha Keski- ja Pohjois-Euroopassa käytössä ollut tilavuus- ja painomitta. Sen suuruus on vaihdellut ajan, tavaralajin ja paikkakunnan mukaan.


title: Lästi

text: Ruotsissa ja Suomessa määrättiin vuonna 1726 laivan kantavuuden mittana käytetyn "laivan lästin" eli "raskaan laivalästin" ("svår läst, skeppsläst" tai "tung läst") suuruudeksi 18 kippuntaa ("skeppund") rautapainoa ("jernvigt") eli tapulikaupunkipainoa ("stapelstadsvigt"), joka on yhtä kuin 2 448 kilogrammaa. Naulapainoa käytettäessä laivalästi oli 14 kippuntaa 8 leiviskää ("lispund"), 2 448 kg, joka tilavuusmittana vastaa 1 480 kannua eli 3 870 litraa. Ennen tätä määräystä lästi oli ollut 2 440 kilogrammaa.


title: Lästi

text: Ruotsin 21. joulukuulta 1865 olevan laivanmittaussäännön mukaan otettiin käyttöön "uusi lästi" ("nyläst"), jonka suuruus oli 10 000 naulaa ("skålpund"), eli 4 250 kilogrammaa. Yksi uusi lästi vastaa 1,74 Suomen raskasta lästiä.


title: Lästi

text: Suomessa alettiin vuoden 1867 alusta käyttää laivanmittauksessa uutta mittaustapaa. Laivan kantavuus lästeissä saatiin kertomalla ensin toistensa kanssa kolme lukua: laivan pituus lastilinjan kohdalta, uppoama ja keskileveys. Mittayksikkönä käytettiin Suomen jalkoja ja niiden kymmenesosia. Näiden kolmen luvun tulo jaettiin luvulla 93. Osamäärä ilmoitti laivan kantavuuden lästeissä, joiden suuruus oli 5 760 naulaa.


title: Lästi

text: Ruotsissa lästi laivan kantavuuden mittana korvattiin vuoden 1874 laivanmittaussäännössä rekisteritonnilla ("registerton"). Suomessa sama tapahtui vuonna 1877 (asetus 22/1876). Rekisteritonni on 100 englantilaista kuutiojalkaa eli 2,8316 kuutiometriä. Rekisteritonni vastaa 0,54 Suomen raskasta lästiä eli on 1 322 kilogrammaa. Yksi lästi on 1,83 rekisteritonnia.


title: Lästi

text: Puuhiilen tilavuusmittana lästi oli vuodesta 1865 Ruotsissa 75,6 kuutiojalkaa eli 1 980 litraa. Myöhemmin puuhiilen ja halkojen mittaamiseen käytettynä tilavuusmittana lästi oli 2 000 litraa eli 2 kuutiometriä. "Kauppalästin" suuruus oli 2 970 litraa.


title: Lästi

text: Kauppalästi ("kommersläst" tai "handelsläst") oli Ruotsissa 1 134 kannua ("kanna") eli 2 970 litraa.


title: Lästi

text: Vanhana tilavuusmittana käytetyllä lästillä oli kolme kokoa: 12, 13 tai 24 tynnyriä ("tunna"). Yleensä lästi tarkoitti hiiliä, kalaa, tervaa, viljaa tai voita mitattaessa 12 tynnyriä eli 1 978 litraa. Lästi tervaa tarkoitti 1600-luvulla 12 tynnyriä eli 1 507 litraa. Vuodesta 1855 Ruotsissa tynnyri nestetavaran mittana oli 125,62 litraa ja kuivan tavaran mittana 146,35 litraa. Suomessa tynnyri kuivaa tavaraa oli 164,88 litraa.


title: Lästi

text: Kuivaa tavaraa mitattaessa lästin suuruus vaihteli paikkakunnittain:


title: Lästi

text: Kauppalästiä eli komersilästiä käytettiin määritettäessä laivan kantavuutta, satamamaksuja ja merirahteja. Kauppalästi (saksaksi Kommerzlast) oli Hampurissa, Bremenissä ja Lyypekissä 60 sentneriä, joka vastaa 1,22 Suomen raskasta lästiä, 3 000 kilogrammaa; Schleswigissä, Holsteinissa (52 sentneriä) ja Tanskassa 2 600 kg; Norjassa 2 590 kg. Norjan ja Tanskan kauppalästi vastasi 1,06 Suomen raskasta lästiä. Mecklenburgin kauppalästi oli 70 sentneriä, joka vastaa 1,43 Suomen raskasta lästiä, 3 500 kg. Alankomainen lästi vastasi 0,99 Suomen raskasta lästiä eli se oli 2 424 kg.


title: Lästi

text: Laivan lästi ("Schiffs-Last") oli Preussissa hiilelle 3 000 kilogrammaa, Lüneburgissa taas suolalle 1 876,810 kilogrammaa. Yksi laivanlästi eli Preussin normaalilästi oli 40 sentneriä, joka vastaa 0,82 Suomen raskasta lästiä eli oli 2 007 kg.


title: Lästi

text: Venäläinen lästi oli 120 puutaa, joka vastasi 0,80 Suomen raskasta lästiä eli se oli 1 958 kg.


title: Lästi

text: Saksassa lästiä käytettiin myös pellon pinta-alamittana. Lästi tarkoitti sitä alaa peltoa, jonka kylvämiseen riitti yksi lästi (tilavuusmitta) viljansiemeniä. Lästin suuruus oli 12,198–14,231 hehtaaria.


title: Lästi

text: Pohjois-Saksassa lästiä käytettiin myös kappaletavaramittana kalakaupassa. Yksi lästi tarkoitti 800 silliä.


title: William Shakespearen Romeo ja Julia

text: William Shakespearen Romeo ja Julia ("William Shakespeare’s Romeo + Juliet") on vuonna 1996 ensi-iltansa saanut elokuvasovitus William Shakespearen näytelmästä "Romeo ja Julia". Sen on ohjannut Baz Luhrmann, ja pääosissa Romeota ja Juliaa näyttelevät Leonardo DiCaprio ja Claire Danes.


title: William Shakespearen Romeo ja Julia

text: Elokuvan vuoropuhelu on täysin Shakespearen mukaista. Kuvat ovat sen sijaan hyvin nykyaikaisia. Samoin näytelmän kuoron ovat korvanneet televisio ja uutislähetykset.


title: William Shakespearen Romeo ja Julia

text: Elokuva tapahtuu alkuperäisen Veronan sijaan kuvitteellisessa Verona Beachin kaupungissa Amerikassa. Mantova, johon Romeo on hetken aikaa karkotettuna, kuvataan aavikolla sijaitsevaksi röttelökyläksi. Koska alkuperäisessä vuoropuhelussa viitataan renessanssiaikaisiin aseisiin, elokuvan henkilöillä on käytössään "Sword" ('miekka') - ja "Dagger" ('tikari') -merkkisiä pistooleja sekä "Longsword" ('pitkämiekka') -merkkisiä kivääreitä.


title: Quebec (kaupunki)

text: Quebec (, ) on Quebecin provinssin pääkaupunki Kanadassa. Kaupungissa on 531 902 asukasta (2016), esikaupungit mukaan luettuina 800 296 (2016).


title: Quebec (kaupunki)

text: Quebecin vanhakaupunki () on Kanadan ja Yhdysvaltojen ainoa linnoituskaupunki, jonka muurit ovat yhä pystyssä. Alue valittiin Unescon maailmanperintökohteeksi vuonna 1985.


title: Quebec (kaupunki)

text: Quebecin kaupunki tunnetaan talvikarnevaaleistaan ja hotelli Château Frontenacista, jonka komeat tornit hallitsevat kaupunkikuvaa. Muita kuuluisia nähtävyyksiä ovat Quebecin provinssin lakia säätävä elin Assemblée nationale du Québec ja taidemuseo Musée National des Beaux-Arts du Québec vanhassakaupungissa ja Montmorencyn putoukset ja Sainte-Anne-de-Beauprén basilika kaupungin ulkopuolella.


title: Quebec (kaupunki)

text: Quebec sijaitsee Saint Lawrence joen pohjoisrannalla lähellä Saint Lawrencen ja Saint Charlesin joen yhtymäkohdassa. Joki on Quebecin kaupungin kohdalla vain noin kilometrin levyinen ja sillä on useita saaria. Suurin saarista on Île d'Orléans. Montréal sijaitsee Quebecistä noin 240 luoteeseen. 98 metrin korkeudelle merenpinnasta kohoava Cap Diamantin kallio, joka on historiallisesti toiminut kaupunkia puolustavien linnoitusten paikkana.


title: Quebec (kaupunki)

text: Quebecissä on pitkät, kylmät talvet ja lyhyet, lämpimät kesät. Tammikuun alin lämpötila on keskimäärin −18 °C ja heinäkuun ylin lämpötila keskimäärin 25 °C.


title: Quebec (kaupunki)

text: Ennen eurooppalaisten siirtolaisten tuloa nykyisen Quebecin alueella eli metsästystä ja kalastusta harjoittaneita intiaaneja. Nimi Quebec on johdettu ehkä algonkin-kielten kapenevaa jokea tarkoittavasta sanasta. Ensimmäinen eurooppalainen alueella oli ranskalainen tutkimusmatkailija Jacques Cartier. Hänen matkatessaan nykyisen Quebeciin alueella vuosina 1535–36 paikalla oli hänen mukaansa Stadacona-niminen irokeesien kylä. Cartier palasi paikalle uudestaan vuosina 1541–42 ja 1542–43 Jean-François de la Rocque Roberval talvehti Cap-Rougessa hieman Quebecista ylävirtaan. Intiaanien Stadacona hylättiin joskus vuosien 1543 ja 1608 välillä. Vuonna 1608 Quebeciin oli saapunut Samuel de Champlain, joka perusti paikalle kauppa-aseman. Tuolloin Quebecin asukasluku oli vain 28. Englantilaiset valtasivat aseman vuonna 1629, mutta se palautettiin Ranskalle Saint-Germainin rauhasa vuonna 1632. Englantilaiset yrittivät vallata Quebecin uudelleen vuonna 1690 yrityksessään kuitenkin epäonnistuen. Lopullisesti Quebec liitettiin brittien siirtomaa-alueisiin vasta vuonna 1759 brittien voitettua ranskalaisia vastaan käydyn Abrahamin tasangon taistelun Quebecin lähistöllä. Brittien vallatessa kaupungin sen asukasluku oli hieman yli 8 000. Brittien onnistui puolestaan torjua amerikkalaisten kapinallisten tekemä hyökkäys kaupunkia vastaan Yhdysvaltain vapaussodan aikana 1775–76.


title: Quebec (kaupunki)

text: Quebecistä oli kehittynyt tärkeä ulkomaankaupan satama ja sen kautta vietiin etenkin turkiksia ja puutavaraa. Monilla Pohjois-Amerikkaan saapuville muuttajille se oli myös ensimmäinen etappi. Kaupungin merkitys alkoi kuitenkin vähetä 1800-luvun puoliväliltä alkaen. Taantumalle oli useita eri syitä, kuten rautatien rakentamisen viivästyminen ja maan väestöllisen keskuksen liikkuminen länteen. Laivoille tuli myös mahdolliseksi purjehtia Saint Lawrence jokea pitkin Montréaliin saakka, jolloin niiden ei tarvinnut pysähtyä Quebecissä. Lisäksi Erien kanavan valmistumisen myötä Etelä-Ontario oli yhteydessä Portlandin satamaan Mainessa. Vuonna 1791 Quebec oli jaettu Ylä- (nyk. Ontario) ja Ala-Kanadaan, jolloin Quebecistä tuli koko siirtomaan pääkaupungin sijaan vain Ala-Kanadan eli nykyisen Quebein provinssin pääkaupunki. Vuonna 1861 kaupungin asukasluku oli hieman lähes 60 000 ja vuonna 1864 kaupungissa pidettiin kokous, joka johti Kanadan federaation perustamiseen Brittiläisen Pohjois-Amerikan lain voimaantulon myötä vuonna 1867.


title: Quebec (kaupunki)

text: Etenkin Quebecin vanhaa keskustaa ympäröivät alueet ovat kasvaneet nopeasti 1950-luvulta lähtien. Lähistölle ovat kasvaneet esimerkiksi Silleryn, Sainte-Foyn, Charlesbourgin, Cap-Rougen ja L’Ancienne-Loretten kaupungit. Myös vanhaan keskustaan on rakennettu, esimerkiksi uusia hotelleja. Keskusta on kuitenkin säilyttänyt historiallisen ilmeensä. Historiallinen kaupunginosa liitettiin Unescon maailmanperintöluetteloon vuonna 1985.


title: Quebec (kaupunki)

text: Teollisen tuotannon määrä nyky-Quebecissä on vähäinen. Vain noin 10 % kaupungin työpaikoista on teollisuudessa. Kaupungin nykyiseen teolliseen tuotantoon kuuluvat esimerkiksi elintarviketeollisuus, laivanrakennus ja julkaisutoiminta. Suurimpia työnantajia ovat julkishallinto, palvelu-, kauppa- ja liikenneala. Myös turismin merkitys on kasvanut.


title: Quebec (kaupunki)

text: Quebecin asukasluku oli vuoden 2016 väestönlaskennan mukaan 531 902 ja vuoden 2011 vastaavassa laskennassa 516 576. Quebeckin suuremman metropolialueen asukasluku oli vuonna 2016 800 296 ja vuonna 2011 767 310.


title: Quebec (kaupunki)

text: Quebecin väestön valtaosa on ranskankielisiä ja uskonnoltaan katolilaisia. Historiallisesti kaupungissa oli 1800-luvulta lähtien saapuneiden muuttajien takia myös suuri englannin kielinen vähemmistö. Enimmillään vuonna 1851 englanninkielisiä oli 43 % väestöstä. Määrä on sittemmin laskenut huomattavasti englanninkielisen väestön muuttaessa muualle Kanadaan ja Yhdysvaltoihin. Vuoden 2011 väestönlaskennassa kaupungin asukkaista 483 790 ilmoitti äidinkielekseen ranskan ja vain 7 395 englannin. Muita kuin kahta Kanadan virallista kieltä puhui äidinkielenään 26 370 henkilöä.


title: Quebec (kaupunki)

text: Vuonna 2016 kysyttiin myös kanadalaisten etnistä taustaa. Tuolloin Quebecissä 353 305 ilmoitti taustakseen kanadalaisen ja 153 160 ranskalaisen. Kanadan ensimmäisiin kansoihin eli intiaaneihin kuului 17 735 henkilöä. Näkyviin vähemmistöihin eli muihin kuin valkoisiin tai alkuperäisasukkaisiin kuuluvia oli 33 240.


title: Quebec (kaupunki)

text: Quebec on yksi kanadanranskalaisen kulttuurin keskuksista. Roger Lemelin on tunnettu Quebecistä lähtöisin oleva kirjailija ja Robert Lepage on tunnettu teatterialalla. Kaupungissa julkaistaan kahta päivittäin julkaistavaa sanomalehteä "Le Soleil" ja "Journal de Québec". Kaupungissa toimii myös viisi televisioasemaa ja useita radioasemia.


title: Quebec (kaupunki)

text: Quebecin talvikarnevaalit on pidetty vuodesta 1954 lähtien. Quebeckin kansainvälinen kesäfestivaali järjestetään puolestaan vuosittain heinäkuussa. Vuonna 1933 avautunut Musée du Québec  sai uuden nimen Musée national des beaux-arts du Québec vuonna 2002. Grand Théâtre de Québec on puolestaan Quebecin sinfoniaorkesterin kotiteatteri.


title: Quebec (kaupunki)

text: Quebecissa pelasi vuosina 1979–1995 NHL-seura Quebec Nordiques, josta tuli seuran muuton jälkeen Colorado Avalanche. Jääkiekkoa seuraavat paikalliset muistavat kadonneen joukkueensa edelleen. Toinen etenkin talvisin suosittu urheilumuoto on laskettelu ja lähistön Laurentideilla on laskettelurinteitä. Mont Sainte-Annella on järjestetty hiihdon ja maastopyöräilyn maailmanmestaruuskisoja.


title: Aivokalvontulehdus

text:
Aivokalvontulehdus tai meningiitti on yleensä bakteerin (kuten meningokokki, hemofilus, pneumokokki) tai viruksen aiheuttama aivo- ja selkäydinkalvojen tulehdustila. Hoitamaton bakteerimeningiitti saattaa aiheuttaa kuoleman muutaman tunnin kuluessa ensimmäisten oireiden alkamisesta, ja joskus potilas kuolee parhaasta mahdollisesta hoidosta huolimatta.
Aivokalvontulehduksen tyypillisiä oireita ovat:


title: Aivokalvontulehdus

text: Aivokalvontulehdus tarttuu yleensä heikosti. Bakteerimeningiitti on virustautia harvinaisempi mutta vaarallisempi. Virusmeningiitti on 3–4 kertaa bakteerimeningiittiä yleisempi sairaus. Hyvin harvinaisena aivokalvontulehduksen muotona esiintyy sienimeningiittiä, jonka aiheuttaa useimmiten hiivasieni "Candida albicans" tai "Cryptococcus neoformans". Sairautta ei juuri esiinny muutoin terveillä ihmisillä, vaan kohonnut riski on etupäässä potilailla, joilla immuunijärjestelmä on heikentynyt esimerkiksi HI-viruksen vaikutuksesta.


title: Aivokalvontulehdus

text: Bakteerimeningiittiä hoidetaan suonensisäisellä antibiootilla. Virusmeningiitti on huomattavasti lieväoireisempi tauti, ja osa sitä sairastavista voidaan hoitaa kotona.


title: Aivokalvontulehdus

text: Aivokalvontulehdusta epäiltäessä otetaan aivo-selkäydinneste- eli likvornäyte, joka paljastaa mahdollisen tulehduksen.


title: Aivokalvontulehdus

text: Kyseessä on vakava mutta koko ajan harvinaistuva sairaus. Suomessa meningiittejä havaittiin 1980-luvulla jopa noin 1 200 tapausta vuosittain, nykyisin enää muutama sata. Sairaus saattaa pahimmillaan johtaa kuolemaan tai pysyviin vaurioihin, ja sitä on todettu kaikissa ikäluokissa.


title: Aivokalvontulehdus

text: Lapsilla meningiitin riski on suurin syntymän ja kahden vuoden iän välillä.


title: Aivokalvontulehdus

text: Mikäli potilas on sairastumishetkellä pieni lapsi, vaarana on CP-vamma. Joillakin potilailla aivokalvontulehdus kehittyy sikotaudin oheissairautena. Aivokalvontulehdus voi aiheuttaa potilaalle pysyviä neurologisia haittoja, kuten kuulovamman.


title: Viemäriyhtiö

text: Viemäriyhtiö on kahden tai useamman henkilön tai yhteisön muodostama yhteenliittymä. Sen tarkoituksena on rakentaa ja käyttää yhteistä viemäriä, jota pitkin osakkaat johtavat jätevesiään tai maankuivatusvesiään. Käsite viemäriyhtiö ei viittaa mihinkään yrityslainsäädännön mukaiseen yhteenliittymään, vaan pelkästään vesilain mukaiseen yhteisöön. Viemäriyhtiö perustetaan yhteiseen viemäriin osallistuvien pitämässä kokouksessa. Viemäriyhtiötä koskevat asiat käsitellään ympäristölupavirastossa.


title: Viemäriyhtiö

text: Säännökset viemäriyhtiöistä sisältyvät vesilain 10. lukuun (Suomen asetuskokoelma 264/1961), jota parhaillaan ollaan uudistamassa. Vesilakitoimikunnan mietintö (komiteamietintö 2004:2) ehdottaa viemärien sääntelyn siirtämistä ympäristönsuojelulakiin.


title: Palaestra

text: Palaestra (lat.) eli palaistra ( < "pale", ”paini”; myös "palestra") oli antiikin Kreikassa ja Roomassa nuorten miesten urheilu- ja taisteluharjoituskenttä, erityisesti painipaikka ja painikoulu. Siellä harjoitettiin painin lisäksi muun muassa nyrkkeilyä. Palaestroilla alettiin harrastaa myös henkistä kasvatusta 400-luvulta eaa. alkaen. Palaestroja oli sekä erikseen että gymnasionien osina, joissa niillä oli keskeinen osa. Arkkitehtonisen muotonsa se sai hellenistisellä ajalla. Nelikulmaisen hiekkakentän kaikilla sivuilla sijaitsivat pylväshallit, joiden katetuissa osissa oli peseytymis- ja pukeutumistilat.


title: Margaret Brown

text:
Margaret Tobin ”Molly” Brown eli ”The Unsinkable Molly Brown” (”Uppoamaton Molly Brown”) (18. heinäkuuta 1867 – 26. lokakuuta 1932) oli Titanicin ensimmäisen luokan matkustaja. Hän oli yksi haaksirikon eloonjääneistä. Vastoin yleistä harhaluuloa Margaret Brownia ei kutsuttu nimellä "Molly" ennen hänen kuolemaansa, vaan hän oli ystävien kesken "Maggie", kuten monet muutkin Margaret-nimiset.
Margaret Brown syntyi Hannibalissa, Missourin osavaltiossa kuusilapsiseen irlantilaissiirtolaisperheeseen. 18-vuotiaana vuonna 1886 hän muutti Leadvilleen Coloradoon, missä hän tapasi ja meni naimisiin James Joseph (J. J.) Brownin kanssa. Naimisiinmenonsa jälkeen Brown osallistui naisten oikeuksia ajavaan liikkeeseen ja hänestä tuli yksi National American Women's Suffrage Associationin Coloradon osaston perustajajäsenistä. Hän myös työskenteli soppakeittiöissä avustamassa kaivostyöläisten perheitä.


title: Margaret Brown

text: Brownit rikastuivat, kun insinöörinä työskennellyt J. J. löysi huomattavan kulta- ja kupariesiintymän "Little Jonny" -kaivoksesta. Kaivosyhtiö Ibex palkitsi hänet tarjoamalla paikan yhtiön hallituksessa sekä 12 500 osakkeella.


title: Margaret Brown

text: Vuonna 1894 Brownit muuttivat Denveriin, missä perhe osallistui sosiaalisiin tilaisuuksiin. Margaret Brownista tuli Denver Woman's Clubin jäsen, ja hänen tehtäväkseen tuli parantaa naisten oikeuksia ja elämänlaatua opetuksen kautta. Vuonna 1901 hänestä tuli yksi ensimmäisistä New Yorkin Carnegie Instituten naisopiskelijoista. Brown pyrki myös kongressiin vuosina 1909 ja 1914. Hän myös työskenteli tuomari Ben Lindseyn kanssa ja auttoi perustamaan Yhdysvaltojen ensimmäisen nuorisotuomioistuimen, joka toimi alkuunpanevana tekijänä Yhdysvaltojen nykyisen nuoriso-oikeuden saralla.


title: Margaret Brown

text: Vuonna 1909 Margaret ja J. J. Brown erosivat, mutta pysyivät läheisinä aina miehen kuolemaan saakka.


title: Margaret Brown

text: Margaret oli kiertämässä Eurooppaa tyttärensä Helenin kanssa, kun hän kuuli ensimmäisen lapsenlapsensa Lawrencen sairastuneen. Hän varasi välittömästi matkan Yhdysvaltoihin ensimmäisellä mahdollisella aluksella, Titanicilla. Jotkut ensimmäisen luokan matkustajat halveksivat Margaretia ja pitivät häntä nousukkaana ja uusrikkaana, mutta hän oli kuitenkin muun muassa laivan rikkaimman matkustajan John Jacob Astor IV:n hyvä ystävä. Kun Titanic törmäsi jäävuoreen ja oli uppoamassa, Margaret auttoi useita muita pelastusveneisiin ennen kuin miehistö pakotti hänet itsensä veneeseen. Kun vene oli laskettu veteen, hän ja veneen muut naiset soutivat vuorotellen ja pitivät yllä hyvää henkeä matruusi Robert Hichensin komennosta ja panikoinnista huolimatta.


title: Margaret Brown

text: Kun RMS Carpathia saapui uppoamispaikalle etsimään eloonjääneitä, Margaret auttoi pelastustehtävissä. Hänen kielitaitonsa osoittautui arvokkaaksi avuksi, kun pelastuneiden luetteloita koottiin lähetettäväksi. Hän keräsi muiden rikkaiden matkustajien kanssa rahaa heikompiosaisten eloonjääneiden avuksi. Carpathian saapuessa New Yorkiin Margaret oli kerännyt jo lähes 10 000 dollaria.


title: Margaret Brown

text: Lehdistö ylisti Margaret Brownin tyyntä käytöstään suuren katastrofin hetkellä ja julisti hänet yhdeksi haaksirikon sankareista. Pelastumistaan hän itse kiitteli vain Brownien hyväksi onneksi sanoen: ”typical Brown luck... we’re unsinkable” (”tyypillistä Brownien onnea, me olemme uppoamattomia”). Tästä hän sai lempinimen ”Unsinkable Mrs Brown” (”Uppoamaton rouva Brown”), joka seurasi häntä hänen loppuelämänsä ajan.


title: Margaret Brown

text: Margaret Brown valittiin Titanicin eloonjääneiden komitean johtajaksi, ja hän osallistui rahankeräystempauksiin Washingtoniin pystytettäväksi suunniteltua Titanicin uhrien muistomerkkiä varten. Hänen tarinansa haaksirikosta myös julkaistiin lehdissä.


title: Margaret Brown

text: Maineensa avulla Brown saattoi edistää tärkeäksi kokemiaan asioita, kuten työläisten ja naisten oikeuksia, lasten opetusta ja lukutaidon kehittämistä, sekä historiallisesti arvokkaiden rakennusten ja asioiden tallentamista. Ensimmäisen maailmansodan aikana hän työskenteli Ranskassa jälleenrakennustehtävissä etulinjan lähellä ja auttoi haavoittuneiden sotilaiden hoidossa.


title: Margaret Brown

text: Hieman ennen kuolemaansa vuonna 1932 Brown palkittiin Ranskan hyväksi tekemistään töistä sekä ”yleisestä hyvästä kansalaisuudesta”, mukaan lukien Titanicin eloonjääneiden hyväksi tehtyjen hyvien töiden sekä muun aktiivisen kansalaistyön vuoksi.


title: Margaret Brown

text: Margaret Brown menehtyi aivokasvaimeen 26. lokakuuta 1932.


title: Margaret Brown

text: Meredith Willsonin säveltämä ja sanoittama ja Richard Morrisin käsikirjoittama Broadway-musikaali "The Unsinkable Molly Brown" vuodelta 1960 ja siitä vuonna 1964 tehty elokuva perustuivat sanomalehdissä 1930- ja 1940-luvuilla julkaistuihin fiktiivisiin kertomuksiin Margaretin elämästä. Vasta tässä vaiheessa hänen lempinimensä vaihtui ”Uppoamattomaksi Molly Browniksi”.


title: Margaret Brown

text: Vuoden 1997 menestyselokuvassa "Titanic" Margaret Brownia esitti Kathy Bates.


title: Espanjankielinen Wikipedia

text: Espanjankielinen Wikipedia on Wikipedian espanjankielinen versio. Espanjankielisessä Wikipediassa on noin artikkelia ja se on artikkelimäärältään kahdeksanneksi suurin. Se perustettiin toukokuussa 2001.


title: Espanjankielinen Wikipedia

text: Espanjankielinen Wikipedia aloitettiin 11. toukokuuta 2001 ja se rikkoi 50 000 artikkelin rajan 30. toukokuuta 2005. Se oli kahdeksanneksi suurin Wikipedia, ennen kuin portugalinkielinen versio ohitti sen toukokuussa 2005. Espanjankielisessä Wikipediassa Espanjaan liittyvät artikkelit kirjoitetaan Espanjan espanjaksi, latinalaiseen Amerikkaan liittyvät artikkelit latinalaisen Amerikan espanjaksi, Filippiineihin liittyvät taas Filippiinien espanjaksi.


title: Saivo

text: Saivo (saameksi: "sáiva") on saamelaisten muinaisuskoon liittyvä termi, jonka pohjimmaisesta merkityksestä voi esittää vain arveluja. Se on todennäköisesti liittynyt alkujaan niin sanottuihin saivo-järviin, joita on pidetty kaksipohjaisina. Sittemin muinaisgermaanikontaktien vaikutuksesta saivoon on liittynyt pyhyyden käsite ja joitain tuntureita on alettu kutsua pyhiksi saivo-tuntureiksi. Termiin liittyvät lisäksi järvissä ja tuntureissa elävät saivo-henget, joiden uskottiin olevan saamelaisnoidan apu- ja suojelushenkiä.


title: Saivo

text: Sáiva tunnetaan terminä kaikilla saamelaisalueilla, mutta sen merkitys vaihtelee kieliryhmittäin. Kuolansaamelaisisilla se merkitsee ilmansuuntaa, etelää tai lounasta. Läntisillä alueilla se puolestaan on liittynyt tiettyihin tuntureihin, mutta ruotsin- ja suomensaamelaisten perinteessä saivo-järvet ovat puolestaan olleet keskeisiä käsitteitä. Etymologisesti sana ’sáiva’ palautuu samaan kantasanaan kuin ruotsin sana ’sjö’ (”meri”, ”järvi”).


title: Saivo

text: Saivon todellinen merkitys on jäänyt hämäräksi, eikä siitä pysty esittämään kuin arvioita. Länsi-Ruijassa ja Suomen Lapissa se on viitanut kaksipohjaisiksi kuviteltuihin järviin, joissa tuonpuoleiset olennot ovat asuttaneet. Tällaiset järvet olivat usein kirkasvetisiä lähdejärviä, joiden pohjassa saattoi olla järvien väliseksi aukoksi tulkittu lähteensilmä. Järviin liittyvän uskomuksen on arveltu olleen alkuperäinen. Se liittyy luultavasti saamelaisten vanhoihin uralilaisiin vainajalakäsityksiin, jotka väistyivät viimeistään germaanien vaikutuksesta.


title: Saivo

text: Pyhiin tuntureihin ja ylipäätänsä jonkinlaiseen pyhyyteen viittaava saivo-käsitys lienee toissijainen. Se on todennäköisesti syntynyt eteläsaamelaisten alueilla muinaisgermanisista ideoista. Niiden mukaan vainajat siirtyivät pyhiin vuoriin elämään maallista elämää onnellisemmin. Tällaisia vanhoja norjalaisia pyhiä vuoria on erityisesti alueella, jolta myös tuntureihin liittyviä saivo-käsityksiä on koottu.


title: Saivo

text: Saivo-järvien on ajateltu olleen kalaisia ja niiden kalojen erityisen hyviä. Niiden ajoittaista kalattomuutta selitetään kaksipohjaisuudella ("reahpenjávrit", ’räppänäjärvet’). Monien saamelaisuskomusten mukaan joissain hyvin kalaisista järvistä ei saa kalaa, koska kalat ovat menneet välipohjassa olevasta reiästä toiseen pohjan alla olevaan järveen. Tällaisia järviä ovat myöhäisperinteessä olleet muun muassa Enontekiön Näkkäläjärvi ja Pöyrisjärvi.


title: Saivo

text: Saivo-järviä on tavallisesti pidetty pyhinä, ja niiden rannoilla on uhrattu sekä järvelle että siinä asuville olennoille. Kultin oletetaan liittyvän käsityksiin vedenalaisista vainajalasta. Saivo on sanana ollut monimuotoinen, sillä järvien ja tuntureiden lisäksi sanalla on tarkoitettu myös näitä niissä asuvia yliluonnollisia olentoja. Saivo-olennot jo vainajien henget ovat toisinaan samaistettu, mutta sáiva-olentoja on rinnastettu myös maahisiin ja joskus muihinkin haltijoihin. Saivo-olennoille uhraaminen on kuulunut tyypillisesti miesten tehtäviin. Uhririitit on suoritettu kaukana asumuksista vanhalla kulttipaikalla. Uhrilahjoina on tarjottu esimerkiksi uhrieläinten sarvia tat muita ruhon osia.


title: Saivo

text: Saivo-järvien ja -tuntureiden eläinhahmoisia olentoja on pidetty saamelaisnoidan apuhenkinä ja ihmismuotoisia olentoja suojelushenkinä. Jälkimmäiset olivat edesmenneiden noitien henkiä. Saivo-henkiä oli kuitenkin useimpien lähteiden mukaan myös tavallisilla ihmisillä, jotka eivät kuitenkaan pystyneet kommunikoimaan niiden kanssa suoraan.


title: Häpeärangaistus

text: Häpeärangaistus tarkoittaa julkisen nöyryytyksen tuottamista siihen tuomitulle. Rangaistuksen oleellisin osa on yhteisön pilkka, ei ruumiillinen kipu tai eristäminen. Tällaisten sanktioiden varsinainen kohde ei niinkään ole rikollinen itse, vaan rangaistusrituaalia seuraava kansa. Häpeärangaistuksien tarkoitus oli ennaltaehkäistä rikollisuutta varoittavan esimerkin kautta.


title: Häpeärangaistus

text: Julkista häpäisemistä on harjoitettu useimmissa kulttuureissa, mutta etenkin myöhäiskeskiajalla ja varhaisella uudella ajalla olivat häpeärangaistukset oleellinen osa eurooppalaista rangaistusjärjestelmää. Niiden yleisyyteen vaikuttivat vallitsevat kunniakäsitykset, muutokset oikeusjärjestelmässä sekä ajan uskonnollisesti latautunut ilmapiiri. 1500-luvun kuluessa kriminalisoitiin yhä uusia tekoja sekä siirryttiin viranomaissyytteeseen. Lisäksi ylimystölähtöiset siveyspyrkimykset olivat mahdottomia toteuttaa. Näin järjestelmä itsessään loi uutta rikollisuutta ja oikeusprosessien määrä nousi, vaikka ihmisten käytös tuskin oli muuttunut moraalittomammaksi. Valistuksen vaikutuksesta häpeärangaistuksista vähitellen luovuttiin.


title: Häpeärangaistus

text: Esimodernissa Euroopassa häpeärangaistuksiin johtivat etupäässä pienehköt rikokset, kuten solvaukset ja häiritsevä juopumus, mutta myös esimerkiksi aviorikos ja varkaus. Häpeärangaistuksien toteuttamistavat vaihtelivat alueellisesti. Yleensä niihin liittyi aina jonkinlainen julkinen näytteillepano: tuomittu seisoi keskellä toria, ruoskittiin julkisesti tai joutui kulkemaan kahleissa kaupungin läpi pilkkakulkueessa.


title: Häpeärangaistus

text: Suomessa häpeärangaistukset olivat yleisempiä osana kirkkokuria. Tällaisia kirkollisia häpäiseviä sanktioita olivat joutuminen kirkon keskelle sijoitettuun häpeäpenkkiiin, kirkon oven lähellä olevaan jalkapuuhun, seisomaan kirkon ovella tai julkirippiin. Myös joutuminen kirkossa jumalanpalveluksen ajaksi istumaan erilleen muista papin antaessa saarnastuolista varoituksen, oli eräs lievähkö häpeärangaistus. Torille sijoitettu häpeäpaalu liittyi yleensä maallisen esivallan toimeenpanemiin häpeärangaistuksiin. Häpeärangaistukseen saattoivat siis tuomita sekä maalliset että kirkolliset tuomioistuimet. Kirkollisten sanktioiden tarkoituksena oli kuitenkin saattaa syntinen takaisin uskonyhteisön jäseneksi, kun taas maalliset häpeärangaistukset usein pyrkivät leimaamaan ja eristämään. Suomessa nämä rangaistukset poistettiin käytöstä vuonna 1894, kun uusi rikoslaki astui voimaan.


title: Häpeärangaistus

text: Häpeärangaistuksen tehokkuus perustui silloisessa yhteiskunnassa vallinneeseen voimakkaaseen sosiaaliseen sidonnaisuuteen ja kunnian merkitykseen. Tuomitun asema ja kelpoisuus yhteisössään horjui, kun hänen kunniaansa tahrattiin. Hän leimautui yhteisönsä silmissä vaaralliseksi ja hänen toimeentulonsa saattoi heiketä työnsaannin vaikeuduttua. Häpeärangaistukset kohdistuivat alempiin yhteiskuntaluokkiin, jotka usein jo valmiiksi yhdistettiin ei-toivottuun käytökseen ja jotka eivät voineet maksaa sakkorangaistuksia.


title: Häpeärangaistus

text: Ainakin eteläpohjalaisille häpeärangaistus oli hyvin ankara rangaistus. Vuonna 1770 laihialainen Matti Sorvari kärsi mieluummin 11 paria raippoja varkaudesta, ettei joutuisi istumaan jalkapuussa kirkon eteisessä.


title: Häpeärangaistus

text: Kovin usein tällaista rangaistusta ei voinut käyttää, jottei sen teho laimenisi. Sen sijaan uhkaaminen ja pelottelu häpeällä oli tehokasta vallankäyttöä. Osa häpeärangaistuksista oli kuitenkin lievempiä, jolloin lopputuloksena oli tahraantunut maine, mutta elämä yhteisössä saattoi jatkua. Toiset häpeärangaistukset taas olivat niin ankaria, että niihin automaattisesti liittyi myös karkotus. Näin suojeltiin yhteisön kollektiivista kunniaa rikollisen teon ja henkilön tuottamalta häpeältä.


title: Häpeärangaistus

text: Ulkomailla häpeärangaistukseen verrattavia nöyryyttämis- ja leimaamiskeinoja on ollut myöhemminkin. Häpeän tuottaminen oli yksi näkökohta, kun juutalaiset kantoivat daavidintähteä vaatteissaan. Alentava kohtelu ja pilkka olivat myös osa Alabamassa vuonna 1999 päättynyttä kokeilua, jossa kahleilla yhteen sidotut vangit työskentelivät julkisilla paikoilla. Kokeilu ei toiminut rikollisuutta ehkäisevästi, vaan monet siinä mukana olleista tuomituista uusivat rikoksensa pian vapautumisen jälkeen. Myös kuolemanrangaistukseen on historiallisina aikoina usein liitetty häpäisyä. Yhä edelleen kuljetetaan kiinalaisia kuolemaantuomittuja teloituspaikalle rikoksesta kertova lappu kaulassaan, ja aviorikoksesta voi joissakin islamilaisissa oikeuksissa tulla kivitystuomio.


title: Karolinginen renessanssi

text: Karolinginen renessanssi tarkoittaa Kaarle Suuren kaudella ja sen jälkeen tapahtunutta kirjallisuuden, taiteiden ja oppineisuuden kukoistuskautta vuoden 800 tienoilla. Ajanjaksoa kutsutaan myös nimellä karolinginen renovaatio, sillä joidenkin mielestä termi "renessanssi" on harhaanjohtava, koska uudistukset rajoittuivat lähinnä papistoon, ja ajanjaksolla pyrittiin lähinnä elvyttämään klassista taidetta, joka oli kukoistanut Rooman tasavallan aikana.


title: Karolinginen renessanssi

text: Karolingisen renessanssin aikana kopioitiin paljon käsikirjoituksia sekä antiikin kirjoja oppikirjoiksi ja kirjastoihin säilytettäväksi. Tämän ansiosta pienaakkoset kehittyivät. Tunnetuin esimerkki karolingisesta käsikirjoituksesta on Kruunajaisevankeliumit, joiden koristelussa käytettiin kultaa ja purppuraa. Hahmojen kuvauksessa on käytetty klassisia asentoja ja kuvaustyylejä. Henkilöt ja esineet kuvattiin ilman syvyysvaikutelmaa, mutta kuvaan pyrittiin silti saamaan dramaattista vaikutelmaa. Kaudelta on säilytnyt vain vähän kuvataidetta. Kirkkojen mosaiikkien ja seinämaalausten lisäksi karolingisesta maalaustaiteesta on säilynyt lähes ainoastaan käsikirjoitusten kuvitusta. Ne koristeltiin usein kullalla, norsunluulla ja jalokivillä. Kauden kuvanveisto keskittyi kullasta ja norsunluusta valmistettuihin kirkollisiin esineisiin.


title: Karolinginen renessanssi

text: Karolinginen arkkitehtuuri vallitsi 700-luvun lopulla ja 800-luvulla. Tyylin esikuvia olivat antiikki ja Bysantin varhaiskristillinen tyyli. Karolingisen kirkkoarkkitehtuurin pohjalta kehittyi koko länsimainen keskiaikainen kirkonrakentaminen. Sen suosimille pitkäkirkoille oli tyypillistä keskustornit, ristivarret, toisistaan selvästi erottuvat kuoriosat, runkohuoneet sekä poikkilaivat. Lisäksi karolingiseen arkkitehtuuriin kuului kuninkaanlinnojen suunnittelu.


title: Karolinginen renessanssi

text: Karolingista renessanssia seurasi ottolaisen taiteen kausi. Karolinginen renessanssi on eri asia kuin myöhempi renessanssiksi kutsuttu aikakausi.


title: Rouva Bovary

text: Rouva Bovary () on ranskalaisen kirjailijan Gustave Flaubertin tunnetuin romaani. "Rouva Bovaryn" julkaisu 1857 aiheutti skandaalin ja sitä syytettiin siveettömyydestä. Kirja sai painoluvan vasta oikeusjutun jälkeen. Nykyisin romaania pidetään yhtenä ensimmäisistä moderneista realistisista romaaneista.


title: Rouva Bovary

text: Rouva Bovary kertoo maalaislääkärin vaimosta, Emma Bovarystä, jolla on avioliiton ulkopuolisia suhteita ja joka elää yli varojensa paetakseen elämänsä tyhjyyttä. Romaanin peruskuvio on varsin yksinkertainen, mutta sen suurin merkitys löytyykin piilotasoista ja hyvin tarkoista yksityiskohdista. Flaubert kirjoitti romaania seitsemän vuotta.


title: Rouva Bovary

text: Romaani on malliesimerkki realismista. Flaubert ei kommentoi suoraan Emma Bovaryn moraalia ja välttää tämän aviorikosten tuomitsemista. Tästä jotkut aikalaiset päättelivät Flaubertin ihannoivan aviorikoksia, mikä johti skandaaliin.


title: Rouva Bovary

text: Realismin ja romantiikan vastakkainasettelu näkyy romaanissa selvästi, kun Emman idealistiset haaveet asetetaan todellisuutta vasten. Romaani onkin usein nähty romanttisen haihattelun kritiikkinä. Kuitenkin Flaubertin lausuma "Emma Bovary, c'est moi" ("Minä olen Emma Bovary") mutkistaa tätä tulkintaa.


title: Portugalinkielinen Wikipedia

text: Portugalinkielinen Wikipedia on Wikipedian portugalinkielinen versio. Portugalinkielisessä Wikipediassa on noin artikkelia ja se on artikkelimäärältään 15. suurin. Se perustettiin kesäkuussa 2001.


title: Portugalinkielinen Wikipedia

text: Toukokuussa 2004 portugalinkielinen Wikipedia oli Wikipedian 17. suurin versio. Vuoden 2004 lopulla kasvu kiihtyi. 50 000 artikkelin raja rikottiin 21. toukokuuta 2005 ja 100 000 raja 26. tammikuuta 2006.


title: Portugalinkielinen Wikipedia

text: Portugalinkielisessä Wikipediassa voi esiintyä pientä kirjoitusasun muuntelua, koska euroopan- ja brasilianportugalissa on pieniä eroja sanastossa ja sanojen käytössä. Vuonna 2005 ehdotus brasilianportugalinkielisen version perustamisesta hylättiin Wikimedian äänestyksessä.


title: Kylä

text: Kylä on pysyvän alueellisen kokonaisuuden muodostava pienehkö asutusyhteisö, joka koostuu toistensa läheisyydessä sijaitsevista maalaistaloista. Yhteisössä on asukkaita muutamasta kymmenestä muutamaan tuhanteen. Tavallisesti kylän taloudet tuottavat järjestelmällisesti ravintoa harjoittamalla karjanhoitoa, maanviljelyä tai kalastusta, aiemmin myös metsästystä ja keräilyä. Nykyisin kylä on usein myös muista elinkeinoista elantonsa saavien talouksien muodostama maaseututaajama. Kyläasutuksen vastakohta on yksinäistaloasutus. Kylä voi olla myös hallinnollisen jaottelun yksikkö, mutta kylän hallinnollinen merkitys vaihtelee maittain.


title: Kylä

text: Monet kylät ovat kaupunkeja vanhempia, mutta niiden rakennukset ovat nuoria. Rakennuksia on jouduttu uusimaan muun muassa aikaa kestämättömien rakennusaineiden, kuten saven ja puun, vuoksi. Kylät eroavat selvästi kaupungeista. Kylissä on vähemmän asukkaita, niitä ei yleensä ole ympäröity kaupunginmuurilla eikä niissä ole korkeita rakennuksia. Monen kylän vanhin rakennus on kirkko, joka sijaitsee maisemaa hallitsevalla paikalla. Moni kylä sijaitsee syrjäisellä seudulla kaupunkeihin verrattuna. Siksi perinteisen kyläyhteisön vallitsevana elinkeinona on maanviljely tai kalastus. Myöhäiskeskiajalta lähtien hallinnon laitokset ovat keskittyneet kaupunkeihin.Aiemmin käytössä olleet ammattikuntasäännökset mahdollistivat teollisuuden kehittymisen vain kaupunkeihin. Kyläläisten päätehtäväksi jäi ravinnon tuotanto. Palveluammattia harjoitti vain muutama henkilö, kuten seppä, leipuri, pappi ja opettaja.


title: Kylä

text: Kyläläiset joutuvat hankkimaan monia tavaroita ja palveluja lähimmästä kaupungista. Kaupungit tarjoavat myös koulutusta ja terveydenhoitoa. Ulkoisista yhteyksistä huolimatta perinteinen kyläyhteisö pystyy säilyttämään oman luonteensa. Yhteisön jäsenten väliset suhteet ovat melko voimakkaat, joten ihmiset tietävät ainakin jossain määrin toistensa asioita tai ovat kiinnostuneita tietämään. Omien salaisuuksien varjelu tällaisessa yhteisössä voi olla vaikeaa ja yhteisössä pidetään hyveenä yleisesti hyväksyttyä moraalikäsitystä vastaavaa toimintaa. Ihannoitaessa vanhaa perinteistä kyläelämää ei useinkaan kiinnitetä huomiota siinä vallitsevaan sosiaaliseen pakkoon ja sen merkitykseen.


title: Kylä

text: Eri maiden kylien maanomistusolot, väestötiheys sekä kaupunki- ja maaseutuasutuksen suhde ovat hyvin erilaisia. Euroopassa kylien luokittelu eri tyyppeihin perustuu tavallisesti kylän rakenteeseen ja sijaintiin. Perustyyppejä ovat


title: Kylä

text: Kelluva kylä on veden varaan rakennetuista rakennuksista tai pienistä aluksista koostuva asuin- tai työskentelytilojen ryhmä. Esimerkiksi Kompong Luongin kelluva kylä Kambodžassa sijaitsee Tonle Sap -järvellä, joka on Kaakkois-Aasian suurin järvi. Kylän talot on rakennettu bambusta, puusta, ruohosta ja lehdistä. Niiden perustan muodostavat bambukellukkeet ja muoviset kanisterit. Talojen alla on kala-allas, josta saadaan ravintoa kalojen kutuaikana, jolloin verkolla kalastaminen on kielletty. Järven laineilla kelluu katolinen kirkko, sairaala, poliisiasema, koulu, sekatavarakauppa ja baari. Järven vesi mahdollistaa sekä työn että virkistyksen. Siitä kalastetaan ateriatarpeet, siinä peseydytään, pyykätään ja sitä käytetään ruoanlaittoon. Taloja siirretään rannan siirtymisen tahdissa. Suuren osan vuotta järvellä on syvyyttä metri ja pinta-alaa 2 700 neliökilometriä. Sadekaudella järvellä on syvyyttä enimmillään 9 metriä ja pinta-alaa 16 000 neliökilometriä.


title: Kylä

text: Suomen ensimmäinen kelluva kylä on Porin Reposaaressa sijaitseva Marina Village. Se on rakennettu Tukkiviikkiin 500 metrin päähän Reposaaren keskustasta. Talot on suunniteltu ympärivuotiseen käyttöön joko vakituiseen tai vapaa-ajan asumiseen. Jokaisen asunnon terassin kyljessä on venepaikka, johon pääsee myös purjeveneellä. Vierasvenesatama palveluineen sijaitsee 300 metrin päässä kylästä.


title: Kylä

text: Euroopan ensimmäiset maatalouskylät syntyivät noin 6 000 vuotta sitten. Niiden historia tunnetaan kuitenkin paljon huonommin kuin kaupunkien kehitys. Vaikka vanhimmat kylät muodostuivat paljon ennen kaupunkeja, on niitä koskevia asiakirjoja ja karttoja säilynyt vähemmän kuin kaupungeista. Lähes kaikki säilyneet tietolähteet ovat melko nuoria, mutta esimerkiksi Englannin vuoden 1086 maakirja on iäkkäämpi. Tämä Vilhelm Valloittajan ajan "Domesday Book" sisältää muun muassa luettelon kaikista kylistä ja paljon tietoa maaseutualueista.


title: Kylä

text: Kylien historiaa tutkittaessa käytetään aputieteenä arkeologiaa. Kaivaustöiden suunnittelussa käytetään apuna ilmavalokuvausta. Auringon nousun tai laskun aikoihin otetuissa kuvissa näkyy usein vanhojen asumusten perustat, joita on vaikea havaita maastossa kulkiessa. Joskus kylän ikä voidaan päätellä sen nimen perusteella, joten nimistöntutkimuskin voi hyödyttää kylätutkijoita.


title: Kylä

text: Keski-Euroopassa sepitettiin 1800-luvulla teorioita, joiden mukaan kylä oli alkuperäisin asutusmuoto. Teoriat levisivät myös Pohjoismaihin, vaikka niiden tueksi ei juuri löytynyt todistusaineistoa. Myöhemmin on vakiintunut käsitys yksinäisasutuksen ja yksityisomistuksen ensisijaisuudesta. Sitä ovat tukeneet arkeologia, filologia ja historialliset lähteet. Skandinaavisten asutusnimien alkuosa on usein miehennimi ja jälkiosana jokin raiviota, peltoa tai maata tarkoittava sana. Asutusnimet merkitsevät sen vuoksi yleisesti ensimmäisen maanvaltaajan maatilaa.


title: Kylä

text: Ruotsin myöhäisrautakautiset kalmistot vastaavat yhtä myöhemmältä ajalta tiedossa olevaa taloa. Siihen viittaa niiden sijainti ja hautausten lukumäärä. Islannin asuttaminen vuosina 870–930 tapahtui yksittäisten ihmisten toiminnan tuloksena, jonka todistavat säilyneet kirjalliset lähteet. Norjan asutuksen perustan muodostavat kantatalot () eikä vanha norjan kieli tunne lainkaan kylää vastaavaa sanaa. Myös yksinäistalojen suuri määrä viittaa siihen, että kylät eivät ole olleet varhaisempien aikojen ensisijaisia asutusmuotoja.


title: Kylä

text: Norjan läntisten laaksojen kantatalojen jakautuessa useammaksi tilaksi on syntynyt tiheitä ryhmäasutuksia (). Yleisesti otaksutaan kylien muodostuneen yksinäistaloista, joita on lohkottu veljesten kesken sukupolvesta toiseen. Ruotsalainen David Hannerberg (1900–1981) on oppilaineen osoittanut vanhojen maanmittauskarttojen avulla, että ryhmäasutuksia kehittyi myös, kun hajallaan sijainneita taloja siirrettiin toistensa läheisyyteen. Siirtoja tapahtui kaksivuoroviljelyn ja peltojen yhteisaitaamisen käyttöönoton yhteydessä. Itä- ja Keski-Euroopassa asutuksen tiivistymistä edisti turvallisuushakuisuus ja feodalismi, jossa mahtimiehet halusivat talonpoikien muuttavan toistensa lähelle voidakseen paremmin valvoa heitä.


title: Kylä

text: Useat eurooppalaiset kasautumakylät syntyivät jo vanhalla germaanisella ajalla ja keskiajalla ne kasvoivat ilman suunnittelua, siksi ne myöhemminkin näyttävät olevan ilman järjestystä.Tiivis kylämuoto turvasi yhteisöä vaaroja vastaan. Kylän muotoutumiseen vaikutti myös se, että roomalaiseen oikeuteen perustuvien perimyslakien mukaan maa jaettiin tasan perijöiden kesken, jolloin tarvittiin uusia taloja ihmisten ja eläinten asuinsijoiksi.


title: Kylä

text: Tuhansien asukkaiden maaseutukaupunkeja syntyi Etelä-Eurooppaan väestön hakiessa suojaa ulkoisia uhkia vastaan. Keskiajalla Espanjassa tapahtui yhteenottoja kristittyjen ja maurien välillä, merirosvot vainosivat Italiassa, turkkilaiset hyökkäilivät Balkanilla ja tataarit tekivät hävitysretkiä Etelä-Venäjällä.


title: Italiankielinen Wikipedia

text: Italiankielinen Wikipedia on Wikipedian italiankielinen versio. Italiankielisessä Wikipediassa on noin artikkelia ja se on tällä hetkellä artikkelimäärältään yhdeksänneksi suurin. Se perustettiin 11. toukokuuta 2001.


title: Italiankielinen Wikipedia

text: Italiankielinen Wikipedia aloitettiin tammikuussa 2002. 100 000 artikkelin raja ylittyi 9. syyskuuta 2005. Verrattain nopeaan kasvuun on vaikuttanut muun muassa botti, joka vuonna 2005 loi artikkelit yli 8 000 Espanjan kunnasta projektissa nimeltään "Comuni spagnoli", sekä yli 35 000 artikkelia Ranskan kunnista luonut botti. Parhaimmillaan italiankielinen Wikipedia on ollut viidenneksi suurin. Artikkelimäärä ylitti 200 000 rajan 28. syyskuuta 2006.


title: Italiankielinen Wikipedia

text: 4. lokakuuta 2011 kaikki italiankielisen Wikipedian artikkelit piilotettiin ja korvattiin tekstillä, joka kertoi syyn miksi sivu on tyhjennetty. Sivut tyhjennettiin protestiksi Italian edustajainhuoneen käsittelyssä olleelle lakiesitykselle. Lakiesityksen mukaan henkilö, joka tuntisi itsensä loukatuksi verkkosivulla, voisi ilmoittaa sivulle, jolloin loukkaava sisältö olisi korjattava sivulle ilman arviointia 48 tunnin kuluessa. Protesti lopetettiin 6. lokakuuta ja artikkelit palautettiin ennalleen.


title: Italiankielinen Wikipedia

text: 22. tammikuuta 2013 italiankieliseen Wikipediaan luotiin miljoonas artikkeli.


title: Keanu Reeves

text: Keanu Charles Reeves (s. 2. syyskuuta 1964 Beirut) on Libanonissa syntynyt, lapsesta saakka Kanadassa asunut näyttelijä, jonka äiti Patricia on syntyjään britti ja isä Samuel havaijilais-kiinalainen. Vanhemmat erosivat Keanun ollessa kaksivuotias, ja isä asuu Havaijilla. Nimi Keanu tarkoittaa tuulta.


title: Keanu Reeves

text: Isä Samuel Reeves katkaisi yhteyden lapsiinsa Keanuun ja Kimiin teini-iässä, ja hänet on tuomittu myöhemmin huumeiden salakuljetuksesta. Reevesillä on ollut useampi isäpuoli. Hänellä on yksi täyssisar (Kim) ja yksi paljon nuorempi sisarpuoli (Karina). Reevesin sisar Kim on sairastanut pitkään leukemiaa. Keanu on ollut sisarensa tukena tämän vaikean sairauden ajan.


title: Keanu Reeves

text: Julkisuudessa on liikkunut sitkeitä huhuja, että Reeves olisi homoseksuaali, minkä hän on itse kiistänyt. Huhujen taustalla on pari homoseksuaalisesti värittynyttä roolia. Reevesin naisystävä Jennifer Syme synnytti joulukuussa 1999 kuolleen tyttären. Syme kuoli runsas vuosi parin eroamisen jälkeen auto-onnettomuudessa.


title: Keanu Reeves

text: Reeves on soittanut bassoa Dogstar- ja Becky-yhtyeissä. Hän jätti väliin "Speed 2 – vaara iskee vesillä" -elokuvan yhtyeen kiertueen vuoksi. Reevesin on väitetty olevan kiinnostunut buddhalaisuudesta. Näyttelijä on harrastanut nuorena jääkiekkoa ja omistaa useita moottoripyöriä, joita lahjoitti myös Matrix-elokuvien sijaisnäyttelijöille. Samalla hän palkitsi myös erikoistehoste- ja pukusuunnittelijoita. Hänen tiedetään myös loukkaantuneen moottoripyöräonnettomuuksissa.


title: Keanu Reeves

text: Reeves oli arvostettu nuorena näyttelijänä ja teki elokuvia (muun muassa "River’s Edge"), jotka herättivät kiinnostusta taitavissa ohjaajissa. Hänen näyttelijänkykynsä eivät kuitenkaan kehittyneet odotetulla tavalla ja hän jumiutui pitkäksi aikaa nuorisoelokuviin. Reeves on usein mielletty kauniiksi pojaksi, jonka näyttelijänlahjat ovat kyseenalaiset.


title: Keanu Reeves

text: Hollywoodin massaelokuvien rinnalla hän on kuitenkin esiintynyt lukuisissa pienemmissä ja kunnianhimoisemmissa produktioissa. Monesti Reevesin kvaliteettina on määritelty hänen viattomuutensa, joka on sopinut hänen parhaisiin elokuviinsa (muun muassa "Matrix"). Reeves on työskennellyt useiden arvostettujen ohjaajien kanssa kuten Bernardo Bertolucci ("Pikku Buddha"), Gus Van Sant ("Matkalla Idahoon", "Even Cowgirls Get the Blues" ja "Last Days"), Stephen Frears ("Valheet ja viettelijät") ja Francis Ford Coppola ("Bram Stokerin Dracula"). Reevesillä on myös erikoinen suhde William Shakespeareen, sillä hän on esiintynyt useammassa siitä innoituksensa saaneessa elokuvassa (muun muassa "Matkalla Idahoon", "Paljon melua tyhjästä"). Hän on myös esiintynyt Hamletin roolissa Manitoba Teather Centerissä, Kanadassa.


title: Keanu Reeves

text: Reeves tekee mielellään omat stunttinsa ja on saanut stunteistaan palkintojakin. Hän ei ole saanut mitään merkittävämpiä palkintoja, mutta hän on saanut tähden kuuluisalle Hollywood Walk of Famelle.


title: Mega Man X8

text: Mega Man X8 on Capcomin kehittämä ja julkaisema tasohyppely, joka on julkaistu vuonna . Peli on suositun "Mega Man X" -sarjan kahdeksas osa. Tässä osassa käytetään edeltäjänsä tavoin cel-shading -tekniikkaa, ja se on julkaistu PlayStation 2:lle ja Windowsille.


title: Perunkirjoitus

text: Perunkirjoitus on toimitus, jossa selvitetään kuolinpesän tila eli luetteloidaan vainajan omaisuus ja velat.


title: Perunkirjoitus

text: Perunkirjoitus on järjestettävä kolmen kuukauden kuluessa kuolemasta (ellei verotoimisto myönnä hakemuksesta jatkoaikaa). Perunkirjoituksen ja perukirjan voivat omaiset laatia itsenäisesti tai yhdessä ulkopuolisen asiantuntijan kanssa. Ulkopuolisen asiantuntijan rooli perunkirjoituksessa on prosessissa neuvominen ja lomakkeiden täyttäminen omaisten puolesta.


title: Perunkirjoitus

text: Perunkirjoitustilaisuuteen on lain mukaan kutsuttava kaikki pesän osakkaat. Perunkirjoituksen toimittaa kaksi uskottua miestä, joiden tehtävänä on omaisuuden luettelointi ja varojen arvottaminen niiden kuolinhetken käypään arvoon. Henkilön, joka ilmoittaa pesän varat ja velat uskotuille miehille, on perukirjaan tehtävä valaehtoinen vakuutus siitä, että annetut tiedot ovat oikeita. Perunkirjoituksen toimituttamisen laiminlyönti voi ääritapauksessa aiheuttaa osakkaille henkilökohtaisen velkavastuun vainajan veloista. Perunkirjoituksessa laaditaan perukirja, jolla on kolme pääasiallista tehtävää:Perukirja on toimitettava kuukauden kuluessa perunkirjoituksesta sen paikkakunnan verovirastolle, jolla kuollut henkilö on ollut kirjoilla. Omaisuus, joka on jäänyt velkojen maksamisen jälkeen, jaetaan perillisten kesken perinnönjaossa, ja siitä on maksettava perintövero, jonka suuruus riippuu sukulaisuussuhteesta sekä jääneen omaisuuden koosta. Jos perunkirjoituksen toimittamisen jälkeen löytyy uutta omaisuutta tai velkoja, on toimitettava täydennysperunkirjoitus.


title: Englanninkielinen Wikipedia

text: Englanninkielinen Wikipedia on Wikipedian englanninkielinen versio. Englanninkielisessä Wikipediassa on noin artikkelia. Se aloitettiin 15. tammikuuta 2001, joten se oli Wikipedian ensimmäinen versio. Englanninkielinen Wikipedia on aina ollut artikkelimäärältään Wikipedian suurin. Joulukuussa 2015 sen artikkelien osuus Wikipedian kaikista artikkeleista oli 13,5 prosenttia.


title: Englanninkielinen Wikipedia

text: Vuonna 2007 noin yksi neljäsosa kaikista artikkeleista kaikissa Wikipedioissa oli englanninkielisessä Wikipediassa. Osuus on kuitenkin alkanut laskea vuodesta 2003 lähtien. Miljoonan artikkelin raja ylittyi maaliskuussa 2006. Miljoonas artikkeli oli Jordanhillin rautatieasemasta kertonut ”Jordanhill railway station”, joka luotiin 1. maaliskuuta 2006. Syyskuussa 2007 englanninkielisessä Wikipediassa oli yli 2 miljoonaa artikkelia, ja Wikipedian täyttäessä 10 vuotta tammikuussa 2011 artikkeleita oli yli 3,5 miljoonaa. 13. heinäkuuta 2012 englanninkielinen Wikipedia ylitti 4 miljoonan artikkelin rajan. 1. marraskuuta 2015 luotiin viidesmiljoonas artikkeli.


title: Englanninkielinen Wikipedia

text: Englanninkielisen Wikipedian kaikkien artikkeleiden yhteenlaskettu koko pakattuna oli 11,5 gigatavua lokakuussa 2015.


title: Englanninkielinen Wikipedia

text: Englanninkielisessä Wikipediassa esimerkiksi Yhdysvaltoihin liittyvät artikkelit pyritään kirjoittamaan Amerikan englannilla, Australiaan liittyvät artikkelit Australian englannilla ja niin edelleen.


title: Englanninkielinen Wikipedia

text: Valtavirran lehdistössä on raportoitu englanninkielisessä Wikipediassa olleista erilaisista uhkaamis- ja nettikiusaamistapauksista. Vuonna 2008 Glen A. Wilson High School oli uhkausviestin kohteena, ja vuonna 2006 12-vuotias poika pidätettiin tämän kohdistettua uhkauksen Wikipediassa Niles West High Schoolia kohtaan.


title: Englanninkielinen Wikipedia

text: Oxfordin yliopiston vuonna 2013 julkaiseman tutkimuksen johtopäätöksen mukaan englanninkielisen Wikipedian kiistellyimmillä artikkeleilla on taipumusta olla laajemman mittakaavan aiheista, kun taas muun kielisten Wikipedioiden kiistellyimmät artikkelit vaikuttavat olevan alueellisista aiheista. Tutkimuksessa havaittiin, että seuraavat englanninkielisen Wikipedian artikkelit olivat kiistellyimpiä: George W. Bush, anarkismi, Muhammed, , ilmaston lämpeneminen, ympärileikkaus, Yhdysvallat, Jeesus, rotu ja älykkyys sekä kristinusko.


title: Englanninkielinen Wikipedia

text: Wikipedian yhteisön tuottamia uutisjulkaisuja on mm. "The Signpost", jota on julkaistu englanninkielisessä Wikipediassa vuoden 2005 tammikuusta lähtien. Muita tämänhetkisiä tai menneitä yhteisön avulla tuotettuja julkaisuja ovat mm. "Wikiworld" -sarjakuva, "Wikipedia Weekly" -podcast sekä eri Wikiprojektien uutistiedotteet.


title: Ruotsinkielinen Wikipedia

text: Ruotsinkielinen Wikipedia on Wikipedian ruotsinkielinen versio. Ruotsinkielisessä Wikipediassa on tällä hetkellä noin artikkelia ja se on artikkelimäärältään kolmanneksi suurin. Se oli Wikipedian kolmas versio, joka aloitettiin samaan aikaan saksankielisen Wikipedian kanssa toukokuussa 2001. Tätä ennen oli jo aloitettu englannin- ja katalaaninkieliset Wikipediat.


title: Ruotsinkielinen Wikipedia

text: Ruotsinkielisen Wikipedian viimeaikainen kasvu perustuu pitkälti bottien luomiin artikkeleihin.


title: Ruotsinkielinen Wikipedia

text: Ruotsinkielisen Wikipedian artikkelisyvyys, eli artikkelia kohti tehtyjen muokkausten määrä, on muihin suuriin Wikipedioihin verrattuna suhteellisen matala.


title: Ruotsinkielinen Wikipedia

text: Seuraava taulukko kuvaa ruotsinkielisen Wikipedian artikkelimäärän kasvua:


title: Puolankielinen Wikipedia

text: Puolankielinen Wikipedia on Wikipedian puolankielinen versio. Puolankielisessä Wikipediassa on noin artikkelia ja se on artikkelimäärältään kymmenenneksi suurin. Se perustettiin 26. syyskuuta 2001.


title: Puolankielinen Wikipedia

text: Puolankielinen Wikipedia on artikkelimäärällä mitattuna Wikipedian neljänneksi suurin versio. Puolankielisen Wikipedian artikkelisyvyys, eli yhtä artikkelia kohden tehtyjen muokkausten määrä, on muihin suuriin Wikipedioihin verrattuna huomattavan matala.


title: Martina Aitolehti

text: Martina Aitolehti (ent. Kortelampi, Aitolehti-Eerikäinen, s. 16. heinäkuuta 1982 Helsinki) on suomalainen julkisuuden henkilö, laulaja ja televisioesiintyjä. Koulutukseltaan hän on parturi-kampaaja-maskeeraaja.


title: Martina Aitolehti

text: Aitolehti aloitti mallintyöt 15-vuotiaana. Hän voitti Kalenterityttö 2001 -missikisan ja edusti Suomea kansainvälisessä Miss Hawaiian Tropic -kilpailussa. Tämän jälkeen hän on tehnyt juontoesiintymisiä vuodesta 2002 ja lauluesiintymisiä vuodesta 2004 lähtien.


title: Martina Aitolehti

text: Loppuvuodesta 2004 Aitolehti tuli suuren yleisön tietoisuuteen lyhyestä salasuhteestaan jalkapalloilija Alexei Eremenko nuoremman kanssa. Vaikka suhde sittemmin päättyi, Aitolehti jäi julkisuuteen ja on esiintynyt useissa televisio-ohjelmissa ja haastatteluissa, sekä alastomana "Hustler"-lehden Suomen painoksessa.


title: Martina Aitolehti

text: Tunnetuimmat työnsä Aitolehti on tehnyt televisiossa. Ensin hän juonsi Nelosen "Talk"-deittiohjelmaa. Muutamissa "Salatut elämät" -sarjan jaksoissa hän näytteli julkisuushakuista PR-tyttö Maria. Vuonna 2015 Aitolehti palasi "Salattuihin elämiin" näyttelemään toisenlaista roolia, palkkamurhaaja Seireeniä. Hän vieraili sarjassa myös vuonna 2016 samassa roolissa ja palasi jälleen syksyllä 2018.


title: Martina Aitolehti

text: Syksyllä 2007 Aitolehti osallistui Suomen "Big Brotherin" 3. tuotantokauteen ja oli täten ensimmäinen Big Brotheriin osallistunut julkisuuden henkilö Suomessa. Ohjelman tuottajat olivat pyytäneet häntä aiemmin keväällä normaaliin hakuprosessiin. Aitolehti poistui Big Brother -talosta noin viikon jälkeen isoisänsä kuoleman vuoksi.


title: Martina Aitolehti

text: Vuonna 2008 Martina Aitolehti osallistui "Suomen Pelkokerroin" -ohjelmaan, jonka kuvaukset olivat Argentiinassa. Hän voitti kilpailun ja sai palkinnoksi 10 000 euroa. Muut osanottajat tässä 4. lokakuuta 2008 esitetyssä jaksossa olivat Heikki Paasonen, Noora Hautakangas, Sini Helmi, Jimi Pääkallo ja Perttu Sirviö.


title: Martina Aitolehti

text: Aitolehden ja hänen puolisonsa Esko Eerikäisen elämästä tehtiin tositelevisiosarja. Ensimmäinen tuotantokausi "" esitettiin vuoden 2010 alussa ja toinen tuotantokausi "Isku Kolumbiaan" keväällä 2011. Ensimmäisellä tuotantokaudella seurattiin Aitolehden raskautta ja synnytystä. Toisella tuotantokaudella perhe matkasi Etelä-Amerikkaan tapaamaan Eerikäisen sukulaisia tavoitteenaan esitellä perheen uusin tulokas suvulle.


title: Martina Aitolehti

text: Keväällä 2012 Aitolehti osallistui Moskito Televisionin tuottamaan "Viidakon tähtöset" -sarjaan. Ohjelmaa esitettiin Sub-kanavalla. Kevät-kesällä 2013 hän osallistui Nelosen esittämään Splash!-uimahyppykilpailuun ja hänet äänestettiin ohjelman voittajaksi. Syksyllä 2014 hän toimi tuomarina "Martina ja hengenpelastajat" -sarjassa, joka esitettiin Jim-kanavalla.


title: Martina Aitolehti

text: Martina Aitolehti osallistui myös Nelosen Gladiaattorit-ohjelmaan 2017 syksyllä roolinimenään Pantteri.


title: Martina Aitolehti

text: Vuonna 2005 Aitolehti levytti musiikkia yhdessä toisen salasuhteestaan julkisuuteen nousseen esiintyjän Marika Fingerroosin kanssa. Salarakkaat-nimeä käyttänyt kaksikko julkaisi ensin singlen "Salarakas" ja myöhemmin samaa nimeä kantavan studioalbumin. Albumi sisältää cover-versioita tunnetuista suomalaisista iskelmä- ja popkappaleista.


title: Martina Aitolehti

text: Aitolehti jatkoi musiikkiuraansa vuonna 2011, kun hän julkaisi ensimmäisen soololevynsä. "Martina"-niminen englanninkielistä tanssipoppia sisältävä levy julkaistiin maaliskuussa 2011. Levyn ensimmäinen single on dancepopkappale "9 Digits", joka julkaistiin digitaalisesti 29. tammikuuta 2011. Levyn vastaava tuottaja on Hermanni Kovalainen ja yhtenä säveltäjänä on muiden muassa Jaakko Salovaara. Singlen saama vastaanotto oli hyvin negatiivinen.


title: Martina Aitolehti

text: Soololevyn julkaisseen Universal Musicin ja Martinan yhteistyö päättyi myöhemmin vuonna 2011. Levy-yhtiöllä olisi ollut optio useampaan albumiin Martinan kanssa, mutta niitä ei käytetty.


title: Martina Aitolehti

text: Syystalvella 2011–2012 Martina osallistui Ylen järjestämään Uuden Musiikin Kilpailuun ”Checkmate”-nimisellä kappaleella. ”Checkmate” pääsi 540 demon joukosta 40 parhaan joukkoon, mutta karsiutui kilpailun toisessa vaiheessa, jossa jatkoon valittiin 12 parasta laulua. Kappale valittiin kuitenkin mukaan ylimääräiseen yleisöäänestykseen, jonka voittaja pääsisi villillä kortilla yhdeksän parhaan joukkoon. Martinan laulu ei kuitenkaan voittanut tätä äänestystä.


title: Martina Aitolehti

text: Aitolehdellä on Helsingissä toimiva, enimmäkseen ravintolaviihteeseen keskittyvä ohjelmatoimisto Dance & Show Action Agency Martina Aitolehti ay. Yrityksen hankkeita ovat muun muassa Miss Helsinki -kilpailu sekä showtanssiryhmä Martina & Dazzling Ladies.


title: Martina Aitolehti

text: Martina ja Esko Eerikäinen avioituivat kesällä 2007 maistraatissa kolmen kuukauden seurustelun jälkeen. Pariskunnan avioliitto siunattiin elokuun lopulla 2008 Helsingin Tuomiokirkossa. 8. marraskuuta 2009 parille syntyi Victoria-niminen tytär. He jättivät avioerohakemuksen 18. tammikuuta 2011.


title: Martina Aitolehti

text: Aitolehti oli avoliitossa vuosina 2011–2017 kiinteistönvälittäjä Stefan Thermanin kanssa. Heille syntyi Isabella-niminen tytär syyskuussa 2012. Ero Stefanin kanssa kesti kesän 2017, loppuvuodesta pariskunta oli mennyt kihloihinOmat singletVierailevana artistina


title: Esperantonkielinen Wikipedia

text: Esperantonkielinen Wikipedia ("Vikipedio") on Wikipedian esperantonkielinen versio. Se aloitettiin joulukuussa 2001, samaan aikaan baskinkielisen Wikipedian kanssa. Esperantonkielinen Wikipedia oli aikajärjestyksessä Wikipedian yhdestoista versio. Heinäkuussa 2012 esperantonkielisessä Wikipediassa oli yli 167 500 artikkelia, tuolloin se oli artikkelimäärältään Wikipedian 27. suurin versio. Nykyään artikkeleita on noin . Esperantonkielinen Wikipedia on artikkelimäärältään suurin keinotekoisten kielten kieliversio.


title: Ammatillinen yhdistymisvapaus

text: Ammatillinen yhdistymisvapaus tai ammatillinen järjestäytymisvapaus on yksilön ja oikeushenkilön vapaus valita, mihin järjestöihin kuuluu, missä toimii ja mitä perustaa ja järjestön sääntöjen mukaan lakkauttaa. Järjestäytymisvapaus on yhdistymisvapauden erikoistapaus, joka koskee järjestöjä, etenkin ammattiyhdistyksiä ja työnantajaliittoja. Järjestäytymisvapauteen kuuluu myös negatiivinen vapaus olla järjestäytymättä. Negatiivisen vapauden vallitessa ketään ei siis pakoteta kuulumaan järjestöön.


title: Ammatillinen yhdistymisvapaus

text: Fasismiin ja autoritaariseen kommunismiin ja sosialismiin kuuluu usein pakollinen korporativismi eli pakko kuulua korporaatioihin kuten ammattiliittoihin ja työnantajaliittoihin, mikä on ristiriidassa järjestäytymisvapauden kanssa.


title: Ammatillinen yhdistymisvapaus

text: On myös esitetty, että Suomen yliopisto-opiskelijoiden pakollinen ylioppilaskunnan jäsenyys olisi ristiriidassa järjestäytymisvapauden kanssa. Vastakkaisen näkökannan mukaan kenenkään ei ole pakko opiskella suomalaisessa valtionyliopistossa. Kuitenkin valtionyliopisto saa valtiolta rahoitusta ja etuoikeuksia, jolloin joidenkuiden mielestä ei pitäisi vaatia jäsenyyttä.


title: Ammatillinen yhdistymisvapaus

text: Kansainvälinen työjärjestö ILO on hyväksynyt järjestäytymisvapauden takaavia sopimuksia. Suomen valtio on mukana sopimuksessa. Myös Suomen perustuslaki, virkamieslaki ja työsopimuslaki sisältävät säädöksiä järjestäytymisvapauden takaamisesta.


title: Ammatillinen yhdistymisvapaus

text: Ammattiyhdistyksillä ja työnantajaliitoilla on järjestäytymisvapauden vallitessa oikeus neuvotella työehtosopimuksista. Negatiivisena vapautena järjestäytymisvapauteen ei kuitenkaan kuulu työehtosopimusten yleissitovuus, joka kaventaa sopimusvapautta. Usein järjestäytymisvapauteen katsotaan kuuluvan myös työntekijän tai työnhakijan oikeus järjestäytyä ilman irtisanomisuhkaa tai muuta syrjintää. Kuitenkaan libertaarit eivät pidä sitä järjestäytymisvapautena, kun työnantaja ei estä järjestäytymistä vaan käyttää sopimusvapauteen kuuluvaa oikeuttaan irtisanoa tai olla palkkaamatta. Työntekijän oikeus järjestäytyä ilman irtisanomista tai syrjintää onkin taloudellinen oikeus, joka ei ole vapausoikeus eli ei ole negatiivinen vapaus.


title: Harry (Sussexin herttua)

text: Prinssi Harry, Sussexin herttua (koko nimeltään Henry Charles Albert David, s. 15. syyskuuta 1984 St. Maryn sairaala, Lontoo) on Walesin prinssi Charlesin ja prinsessa Dianan nuorempi poika sekä Britannian kuningatar Elisabet II:n pojanpoika. Prinssi Harry on kuudentena kruunuperimysjärjestyksessä isänsä ja veljensä prinssi Williamin ja tämän kolmen lapsen, prinssi Georgen, prinsessa Charlotten ja prinssi Louis’n, jälkeen.


title: Harry (Sussexin herttua)

text: Prinssi Harry vihittiin 19. toukokuuta 2018 yhdysvaltalaisen Meghan Marklen kanssa St. Georgen (Pyhän Yrjön) kappelissa Windsorin linnassa. Muutama tunti ennen häitä prinssi Harry nimitettiin Sussexin herttuaksi, Dumbartonin jaarliksi ja Kilkeelin paroniksi.


title: Harry (Sussexin herttua)

text: Prinssi Harry syntyi 15. syyskuuta 1984 St. Maryn sairaalassa Westminsterissä Lontoossa. Hänen isänsä on Walesin prinssi Charles, joka on kuningatar Elisabet II:n ja prinssi Philipin vanhin poika. Harryn äiti on edesmennyt Walesin prinsessa Diana, prinssi Charlesin silloinen puoliso. Prinssi Harryllä on vanhempi veli, prinssi William.


title: Harry (Sussexin herttua)

text: Kasteessa 21. joulukuuta 1984 prinssi Harry sai nimen Henry Charles Albert David, mutta hänet on silti aina tunnettu niin lähipiirissään kuin julkisuudessakin nimellä Harry. Hänet kastoi Canterburyn arkkipiispa Robert Runcie Windsorin linnan Pyhän Yrjön kappelissa (St George’s Chapel). Hänen kumminsa ovat hänen setänsä Yorkin herttua prinssi Andrew, Lady Sarah Chatto, rouva Lady Vestey, taidemaalari William Bartholomew, herra Bryan Organ ja herra Gerald Ward.


title: Harry (Sussexin herttua)

text: Prinssi Harryn äiti prinsessa Diana kuoli 31. elokuuta 1997 Pariisissa auto-onnettomuudessa. Vain joitakin päiviä aikaisemmin Diana oli viettänyt lomaa Etelä-Ranskassa poikiensa kanssa. Kuolinhetkellä prinssit olivat Skotlannissa isänsä ja tämän vanhempien kanssa. Dianan arkun päällä oli Harryltä kortti, jonka Harry oli omistanut äidilleen.


title: Harry (Sussexin herttua)

text: Prinssi Harry kävi rouva Jane Mynorsin lastentarhan Länsi-Lontoossa, kuten veljensä Williamkin. Hän kävi veljensä tavoin Wetherbyn koulua Schooliin ja myöhemmin Berkshiren Lundgroven koulua. Vuonna 1998 hän pääsi Berkshiren Eton Collegeen, josta hän kirjoitti ylioppilaaksi kesäkuussa 2003. Hän kirjoitti vain kaksi ainetta: maantieteestä D:n ja taiteesta B:n.


title: Harry (Sussexin herttua)

text: Prinssi Harryllä ei ole opiskelu koskaan mennyt niin hyvin kuin veljellään, jolla on kandidaatin tutkinto. Hän on enemmänkin kiinnostunut urheilusta, jota hän harrasti koulussa paljon, erityisesti pooloa ja rugbya. Hän harrastaa myös laskettelua ja vuorikiipeilyä. Etonin jälkeen Harry piti välivuoden, jonka aikana hän muun muassa seurasi rugbyn maailmanmestaruuskisoja Australiassa ja työskenteli orpokodissa Lesothossa.


title: Harry (Sussexin herttua)

text: Prinssi Harry hyväksyttiin opiskelijaksi Sandhurstin kuninkaalliseen sotakorkeakouluun syyskuussa 2004. Hän kuului kadettikomppaniaan nimeltä Alamein komppania, joka jakautui kolmeen 30 kadetin joukkueeseen. Suoritettuaan upseerinkoulutuksensa huhtikuussa 2006 hän palveli kornettina. Hänen sotilasuransa suunniteltiin kolmevuotiseksi, mutta se venyi. Tammikuussa 2005 ilmoitettiin kornetti Walesin liittymisestä ratsuväkeen ("Household Cavalry"), jossa hän kouluttautui joukkueenjohtajaksi. Media spekuloi mahdollisuudella, että Harry tultaisiin lähettämään Irakiin. Britannian asevoimien komentaja Richard Dannatt päätti kuitenkin, että turvallisuussyistä Harrya ei voida lähettää Irakiin.


title: Harry (Sussexin herttua)

text: Vuonna 2008 Harry oli 10 viikkoa Afganistanissa Sittemmin prinssi Harry oli Apache-helikopterin ohjaaja Army Air Corpsissa. Hänen sotilasarvonsa on kapteeni. Armeijassa häntä kutsuttiin kapteeni Harry Walesiksi.


title: Harry (Sussexin herttua)

text: 19. joulukuuta prinssi Harry korotettiin Captain General Royal Marine -arvoon, joka vastaan marsalkan arvoa ja nimeä. Tätä arvoa ovat aiemmin kantaneet kuningas Yrjö VI (1974–1952) ja Edinburghin herttua Philip (1953–2017).


title: Harry (Sussexin herttua)

text: Prinssi Harry saavutti Etelänavan ensimmäisenä Englannin kuninkaallisena vuonna 2013 retkikunnassa, jolla kerätään varoja sotaveteraaneille.


title: Harry (Sussexin herttua)

text: Prinssi Harry seurusteli vuosina 2004–2010 zimbabwelaisen Chelsy Davyn kanssa, joka on brittiläisen suurmaanomistajaperheen tytär. Vuosina 2012–2014 hän seurusteli malli Cressida Bonasin kanssa. Prinssi Harry alkoi seurustella yhdysvaltalaisen näyttelijä-malli Meghan Marklen kanssa heinäkuussa 2016. Parin kihlaus julkistettiin 27. marraskuuta 2017. Heidät vihittiin 19. toukokuuta 2018 St. Georgen (Pyhän Yrjön) kappelissa Windsorin linnassa.


title: Harry (Sussexin herttua)

text: Prinssi Harry on aiheuttanut lukuisia kohuja, ja hänet tunnetaan juhlijana ja naistenmiehenä. Hän on myöntänyt kokeilleensa marijuanaa ja juoneensa alaikäisenä alkoholia. Poliisitutkinnan seurauksena Harry joutui vieroitushoitoon, josta kiitos kuuluu Harryn isälle Charlesille. Tammikuussa 2005 Harry hätkähdytti pukeutumalla naamiaisiin asuun, jonka hihassa oli kansallissosialistien hakaristikuviota matkinut käsivarsinauha. Kun paparazzin ottama kuva päätyi sensaatiolehti "The Sunin" kanteen otsikolla ”Harry The Nazi”, asiasta nousi mediakohu. Hämmentynyt Harry sanoi olevansa ”todella pahoillaan, jos hänen huono valintansa oli loukannut jotakuta”.


title: Harry (Sussexin herttua)

text: Englannin hovi tiedotti lokakuussa 2018, että Prinssi Harry ja herttuatar Meghan odottavat esikoistaan, jonka on määrä syntyä keväällä 2019. Lapsesta tulee kruununperimisjärjestyksessä seitsemäs.


title: Mjölner

text: Mjölner (myös Mjölnir, Mjöllnir, Mjollner, Mjǫlnir, Mjølnir, tai Mjølner) on ukkosenjumala Thorin vasara skandinaavisessa mytologiassa. Skandinaavien kansantarustossa on ollut muitakin nimityksiä vasaralle, kuten myös ukkosenjumalalle.